35 PERATUS JEMAAH HAJI PJH PILIH PAKEJ RAHMAH

MAKKAH: Sebanyak 35 peratus daripada kira-kira 8,500 jemaah haji yang mengikuti pakej oleh Pengelola Jemaah Haji (PJH) memilih Pakej Rahmah Haji yang menawarkan harga di bawah RM50,000.

Pengarah Operasi PJH Mohd Zawawi Bostam berkata jurang harga yang tidak ketara antara Pakej Rahmah Haji dan bayaran haji jemaah muassasah menjadi antara faktor mereka memilih pakej berkenaan.

Beliau berkata ini juga membawa kepada pertambahan jumlah jemaah haji PJH pada musim haji kali ini, iaitu meningkat 20 peratus berbanding tahun-tahun sebelumnya.

“Ini menunjukkan Pakej Rahmah Haji memberi impak dari segi jumlah yang memilih pakej haji,” katanya kepada pemberita di sini.

Menurutnya jemaah haji yang memilih pakej itu ditawarkan kemudahan seperti hotel bertaraf tiga bintang ke atas dan jarak penginapan lebih dekat dengan masjid.

Selain itu, beliau berkata kira-kira dua peratus jemaah haji PJH memilih pakej berharga RM100,000 hingga RM250,000.

Katanya bagi tahun ini, 22 syarikat pelancongan diberikan lesen oleh TH untuk beroperasi sebagai PJH yang keseluruhannya menawarkan 250 pakej haji.

Dalam pada itu, Mohd Zawawi berkata Pejabat Operasi PJH akan melakukan pemantauan ke atas kesemua syarikat pelancongan terbabit bagi memastikan mereka menyediakan kemudahan seperti yang dijanjikan kepada jemaah haji.

“Sekiranya syarikat PJH ini tidak mematuhi terma dan syarat yang ditetapkan, syarikat ini boleh diberikan amaran lisan, denda kewangan, digantung atau ditamatkan lesen,” katanya.

Malaysia menerima kuota haji berjumlah 31,600 jemaah daripada Kerajaan Arab Saudi bagi musim haji 1444 Hijrah ini. — AlHijrah Online


TIDAK MAMPU BAYAR SEWA, KELUARGA TIDUR DALAM KERETA

KUALA LUMPUR: Hampir sebulan sebuah keluarga terpaksa tidur dalam kereta kerana diusir tuan rumah akibat tidak mampu membayar sewa rumah.

Menurut hantaran di Facebook Baitulmal Majlis Agama Islam Wilayah Persekutuan (MAIWP), lelaki yang dikenali sebagai Nizam hanya mampu menjadikan kenderaan miliknya itu sebagai tempat berteduh bagi isteri serta anaknya.

Tambahnya, keluarga tersebut tidak akan berada di satu-satu tempat yang tetap dan sering mencari tempat parkir yang selamat untuk bermalam.

“Nizam nekad membuat keputusan tersebut selepas buntu mencari jalan penyelesaian apabila dia cuba pulang dan ingin menetap di kampung.

“Nizam kehilangan punca pendapatan sejak pandemik COVID-19 dan menyara keluarganya hanya dengan simpanan di Kumpulan Wang Simpanan Pekerja (KWSP) namun bimbang apabila bantuan diterima telah ditamatkan,” katanya.

Pihak MAIWP berkesempatan untuk bertemu dengan keluarga tersebut di perkarangan sebuah masjid ketika berhenti berehat di samping menunaikan solat.

Keluarga tersebut akan diberikan bantuan sara hidup dalam masa terdekat.

Dalam masa yang sama, Nizam diminta mencari kediaman yang lebih selesa dan Baitulmal MAIWP akan membantu dalam pembayaran deposit dan sewa bulanan rumah sewa mereka.—AlHijrah Online


LELAKI MENYAMAR ANGGOTA POLIS CURI MOTOSIKAL

KUALA LUMPUR: Polis menahan seorang lelaki di sekitar Mutiara Damansara dekat sini semalam, yang disyaki mencuri motosikal Yamaha RXZ di sebuah pangsapuri bersama dengan seorang lagi suspek yang masih bebas selepas menyamar sebagai anggota polis, Rabu lepas.

Ketua Polis Daerah Petaling Jaya ACP Mohamad Fakhrudin Abdul Hamid berkata lelaki berumur 31 tahun yang ditahan pada pukul 11.50 malam itu kini direman selama empat hari bagi membantu siasatan mengikut Seksyen 379A/170 Kanun Keseksaan.

Beliau berkata hasil soal siasat, lelaki berkenaan mendakwa dia bersama dengan seorang kawannya yang dikenali sebagai ‘Mamat Mulong’ mengangkut motosikal itu dengan menggunakan sebuah lori yang dipandunya.

“Suspek mendedahkan bahawa dia ditawar oleh ‘Mamat Mulong’ untuk melakukan kerja sambilan iaitu mengambil sebuah motosikal dengan bayaran upah RM100,” katanya dalam kenyataan hari ini.

Katanya susulan penahanan itu polis merampas sebuah lori, empat buah telefon bimbit pelbagai jenama, sebatang spanar berbentuk ‘T’ yang telah diubah suai.

Mohamad Fakhrudin berkata polis sedang berusaha mengesan dua individu termasuk ‘Mamat Mulong’ bagi membantu siasatan, dan orang ramai yang mempunyai maklumat berhubung individu itu diminta menghubungi balai polis berhampiran atau pegawai penyiasat Sarjan Muhamad Azizi Bajan dengan menelefon 010-5882574.

Semalam, tular satu video berdurasi 39 saat di Facebok yang dimuat naik pemilik akaun ‘Kaki Restor’ memaparkan dua lelaki yang mendakwa mereka anggota polis sedang mengangkut sebuah motosikal Yamaha RXZ berwarna biru ke dalam sebuah lori.

Motosikal berkenaan disedari hilang oleh pemiliknya kira-kira pukul 5.20 petang Rabu lepas dan menurut menurutnya pemilik motosikal itu suspek memasuki pangsapurinya dengan mengaku sebagai anggota polis kepada pengawal keselamatan serta mendaftar nama dan nombor kad pengenalan di pondok pengawal. – AlHijrah Online


PKPP: RENTAS NEGERI TIDAK PERLU KELULUSAN POLIS

KUALA LUMPUR: Kelulusan pihak polis tidak diperlukan bagi individu yang ingin melakukan perjalanan rentas negeri ketika Perintah Kawalan Pergerakan Pemulihan (PKPP) yang bermula Rabu ini.

Menteri Kanan (Keselamatan), Datuk Seri Ismail Sabri Yaakob berkata, kelulusan perjalanan tidak lagi diperlukan kerana sekatan perjalanan rentas negeri telah tamat.

“Sekatan perjalanan rentas negeri ditamatkan. Ini bermakna rakyat kita bebas bergerak ke seluruh negara tanpa memohon atau mendapat surat kebenaran daripada pihak polis,” katanya dalam sidang media harian Perintah Kawalan Pergerakan Bersyarat (PKPB) di Putrajaya hari ini.

Ismail Sabri berkata beliau menjangkakan ramai pihak akan melakukan perjalanan rentas negeri bermula Rabu ini selepas hampir tiga bulan tidak dapat berbuat demikian.

Beliau menasihatkan individu yang ingin melakukan perjalanan rentas negeri untuk memastikan kawalan kendiri demi keselamatan diri dan keluarga.

Perdana Menteri, Tan Sri Muhyiddin Yassin semalam mengumumkan PKPB yang dijadualkan tamat pada 9 Jun digantikan dengan PKPP bermula 10 Jun hingga 31 Ogos 2020.

Arahan terbaharu itu juga menyaksikan beberapa kelonggaran diberikan antaranya kebenaran rentas negeri. – AlHijrah Online / Zaim Zamani


DUA LELAKI TERLIBAT 87 KES CURI MOTOSIKAL DITAHAN

BUKIT MERTAJAM: Geng curi motosikal tumpas selepas dua lelaki ditahan kerana terlibat dalam 87 kes curi motosikal di Pulau Pinang dan Kedah, dalam dua serbuan baru-baru ini.

Ketua Polis Daerah Seberang Perai Tengah (SPT) ACP Tan Cheng San berkata tangkapan itu hasil penubuhan pasukan khas Op Lejang Waze pada Ogos lepas setelah menerima lebih 10 laporan polis berkaitan kes kecurian motosikal di kawasan parkir Stesen KTM Bukit Mertajam dan Bukit Tengah, di sini sejak Jun.

Beliau berkata bertindak hasil risikan dan intipan yang dijalankan, polis berjaya mengesan suspek pertama berusia 46 tahun di sebuah inap desa di Padang Besar, Perlis pada 6.25 petang 23 Nov lepas dipercayai sedang merancang untuk menyeludup motosikal dicuri ke negara jiran.

“Susulan penahanan itu, polis menahan rakannya berusia 41 tahun di  stesen bas di Butterworth, di sini pada 26 Nov dan siasatan mendapati suspek berada di situ dipercayai mahu mencuri motosikal di kawasan tersebut,” katanya pada sidang akhbar di sini hari ini.

Beliau berkata siasatan mendapati kedua-dua lelaki yang berasal dari Perlis itu datang ke Pulau Pinang dan kemudiannya mencuri hanya motosikal jenis Honda Waze Alpha yang diparkir di stesen KTM, pasar awam serta hospital di kawasan bahagian tanah besar negeri itu.

Tan berkata mereka menggunakan allen key yang diubah suai untuk mencuri motosikal dengan mudah sebelum kenderaan itu dibawa ke inap desa di Padang Besar dan seterusnya diseludup ke negara jiran dengan menjual kepada orang tengah pada harga RM1,000 bagi setiap motosikal.

Katanya, modus operandi geng itu menukar nombor plat motosikal dicuri dengan nombor pendaftaran negara jiran untuk dibawa ke sana dan kebanyakannya digunakan di ladang dan setakat ini polis telah mengenal pasti suspek (orang tengah) di negara jiran.

“Setiap kali geng itu mahu menyeludup motosikal curi ke negara jiran, mereka akan gunakan nombor plat sama sahaja iaitu yang sah kerana mempunyai dokumen betul untuk dibawa ke sana dan ia juga bagi mengelak jenayah dikesan pihak berkuasa di sempadan,” katanya,

Menurut beliau berdasarkan siasatan, dua lelaki itu terlibat 30 kes curi motosikal di sekitar Pulau Pinang dan 57 kes di Kedah dengan mereka dipercayai aktif menjalankan kegiatan jenayah berkenaan sejak tahun lepas sehingga mampu mengaut keuntungan ribuan ringgit setiap bulan.

Polis turut merampas dua buah motosikal curi, peralatan untuk mencuri, pakaian dan beberapa dokumen yang digunakan untuk ke negara jiran, katanya.

Tan berkata suspek pertama mempunyai 31 rekod lampai manakalan rakannya dengan sembilan rekod berkaitan jenayah serta dadah. Kedua-dua mereka direman sehingga 4 Dis ini dan kes disiasatan mengikut Seksyen 379A Kanun Keseksaan. –AlHijrah Online


LELAKI DITEMUKAN MATI, DIPERCAYAI DIPUKUL ISTERI

JOHOR BAHRU: Seorang lelaki ditemukan maut dipercayai akibat dipukul isterinya dalam satu kejadian di Flat Nipah, Taman Daya, di sini pagi tadi.

Mengesahkan kejadian itu, Ketua Polis Daerah Johor Bahru Selatan ACP Raub Selamat berkata pihaknya menerima panggilan mengenai insiden itu kira-kira 7.50 pagi.

Beliau berkata mangsa yang dikenali sebagai Lee Ming How, 44, ditemukan terbaring dalam rumah.

“Susulan dari itu, isteri mangsa berusia 35 tahun telah ditahan dan akan dimohon reman hari ini,” katanya ketika dihubungi, hari ini.

Beliau berkata kejadian itu turut disaksikan anak lelaki mereka, dipercayai berusia 11 tahun.

Pasangan itu difahamkan mempunyai seorang lagi anak iaitu kanak-kanak perempuan berusia dua tahun.

Raub berkata pihaknya masih menyiasat senjata dan motif kejadian serta satu kenyataan akhbar lebih lengkap akan dikeluarkan hari ini.

Kes disiasat di bawah Seksyen 302 Kanun Keseksaan.

Sementara itu, seorang penduduk Zaidah Neng, 46, berkata pasangan suami isteri itu kerap bergaduh dan wanita tersebut pernah ditahan polis sebelum ini.

“Saya memang kenal pasangan suami isteri berkenaan, tetapi kami tidaklah terlalu rapat cuma dia selalu datang beli burger di gerai saya.

“Wanita berkenaan baik sahaja orangnya, cuma dia seperti ada masalah mental, jadi ada ketikanya dia akan bertindak garang dan kerap marah-marah serta bercakap seorang dalam bahasa Mandarin,” katanya kepada pemberita.

Mayat mangsa telah dibawa ke Hospital Sultanah Aminah Johor Bahru untuk siasatan lanjut kira-kira pukul 11 pagi tadi. – AlHijrah Online


SEKOLAH BOLEH ANJUR HARI SUKAN DI SNBJ SECARA PERCUMA – HANNAH

KUALA LUMPUR: Stadium Nasional Bukit Jalil (SNBJ) yang sebelum ini merupakan gelanggang rasmi skuad Harimau Malaya dan vanue bagi penganjuran konsert, bakal menjadi ‘padang baharu’ buat pelajar sekolah bermula Oktober ini.

Bersempena ulang tahun ke-25 Kuala Lumpur Sports City (KLSC), Menteri Belia dan Sukan Hannah Yeoh berkata Perbadanan Stadium Malaysia (PSM) memberi tawaran istimewa kepada semua sekolah menggunakan SNBJ secara percuma bagi tempoh dua tahun khusus untuk penganjuran hari sukan.

Katanya pelaksanaan konsep merakyatkan sukan melalui penggunaan fasiliti sukan di bawah PSM telah dipersetujui dalam mesyuarat perbadanan itu pada 17 Julai lepas dan kegunaan secara percuma untuk sambutan hari sukan sekolah itu tertakluk kepada kekosongan jadual tempahan.

“Ini selaras dengan pengumuman sebelum ini bahawa kita nak fokus olahraga sebagai satu sukan pembangunan akar umbi di peringkat sekolah. Saya mahu murid rasai pengalaman berlari 100 meter di SNBJ kerana ia mungkin beri inspirasi kepada mereka untuk menjadi atlet,” katanya.

Beliau berkata demikian pada sidang media malam penghargaan dan sambutan ulang tahun ke-25 KLSC di sini hari ini, yang turut dihadiri Pengerusi PSM Datuk Hans Isaac dan Ketua Pegawai Eksekutif PSM Mohd Faidz Sanusi.

Hannah berkata selain SNBJ, PSM turut memberi tawaran penggunaan secara percuma dua venue lain iaitu Kompleks Sukan Jalan Duta dan Kompleks Sukan Bukit Kiara kepada pihak sekolah.

“Sebelum ini, pihak sekoleh perlu bayar (kos sewa) dengan kadar diskaun jika mahu gunakan stadium, jadi selepas ini mereka dijemput membuat tempahan dengan PSM yang dijangka dibuka bermula bulan depan,” katanya.

Beliau berkata syarikat pengeluar makanan berkhasiat juga boleh mengiklankan produk mereka sekiranya terdapat hari sukan sekolah di tiga venue tersebut.

“Mereka boleh bincang dengan PSM mengenai kadar untuk pengiklanan, sekurang-kurangnya boleh tampung kos (tawaran percuma penggunaan venue),” katanya.

Sementara itu, Hannah berkata PSM selaku badan yang menguruskan KLSC atau sebelum ini dikenali Kompleks Sukan Negara, membuktikan peranannya sebagai badan pengelola stadium yang efisyen termasuk kejayaan menganjurkan beberapa acara bertaraf antarabangsa seperti Sukan Komanwel 1998, Sukan SEA 2001 dan Sukan SEA 2017.

Menurutnya KLSC yang diuruskan PSM diharap dapat terus memantapkan aspek tadbir urus dan pengurusan stadium dalam menjadikannya venue pilihan utama penganjur acara dalam dan luar negara. –AlHijrah Online


SESI PERSEKOLAHAN BERSEMUKA BERMULA 1 SEPTEMBER SECARA BERPERINGKAT

PUTRAJAYA: Proses Pengajaran dan Pembelajaran (PdP) secara bersemuka di sekolah dijadual bermula pada 1 September ini secara berperingkat, menurut Kementerian Pendidikan Malaysia (KPM).

Ia bagaimanapun akan bergantung kepada situasi semasa ketika itu serta penilaian risiko oleh Kementerian Kesihatan Malaysia (KKM) dan Majlis Keselamatan Negara (KKM).

“KPM akan terus mengambil kira penilaian risiko oleh KKM dan MKN bagi melihat sekiranya terdapat keperluan untuk membuat perubahan terhadap tarikh tersebut dan sebarang perubahan akan dimaklumkan lebih awal,” kata kenyataan KPM hari ini.

KPM akan memaklumkan perincian lanjut mengenai pembukaan sekolah bagi sesi PdP secara bersemuka selewat-lewatnya seminggu sebelum sekolah dibuka.

Cadangan pembukaan semula sekolah secara bersemuka dibuat selepas mengambil kira kadar vaksinasi guru dan kakitangan sekolah.

Sehingga 16 Julai 2021, seramai 253,266 orang guru dan pentadbir (61.30 peratus) serta 10,876 orang kakitangan sokongan (46.33 peratus) telah menerima sekurang-kurangnya satu dos vaksin.

Sementara itu, kenyataan tersebut turut memaklumkan sesi persekolahan secara Pengajaran dan Pembelajaran di Rumah (PdPR) dilanjutkan sehingga 31 Ogos.

Keputusan melanjutkan PDPR selepas mengambil kira situasi semasa pandemik COVID-19.

“Ketetapan ini terpakai kepada semua sekolah kerajaan, sekolah bantuan kerajaan, sekolah swasta dan institusi pendidikan yang berdaftar dengan KPM,” dalam kenyataan tersebut. — AlHijrah Online


GURU TASKA DIDAKWA CUAI, ABAI KANAK-KANAK HINGGA LEMAS

IPOH: Seorang guru taska dihadapkan ke Mahkamah Majistret di sini hari ini atas pertuduhan cuai hingga menyebabkan kematian seorang kanak-kanak lelaki berusia empat tahun, April lalu.

Tertuduh, Esther Christina Samuel Ponniah, 58, bagaimanapun mengaku tidak bersalah selepas pertuduhan dibacakan di hadapan Majistret Jesseca Daimis.

Mengikut pertuduhan, tertuduh telah meninggalkan mangsa V. Thanes Nair, tanpa pengawasan sehingga menyebabkan kanak-kanak itu lemas selepas terjatuh ke dalam kolam renang.

Kejadian tersebut berlaku kira-kira jam 10.20 pagi di sebuah kolam renang di The Centro Club, Bandar Baru Sri Klebang pada 17 April lalu.

Tertuduh didakwa di bawah Seksyen 33(1) Akta Kanak-Kanak 2001 kerana mengabaikan dan cuai menjaga kanak-kanak.

Jika sabit kesalahan, tertuduh berdepan denda maksimum RM20,000 atau penjara maksimum lima tahun atau kedua-duanya sekali.

Mahkamah bagaimanapun membenarkan tertuduh diikat jamin sebanyak RM2,500 dengan seorang penjamin dan tarikh sebutan semula kes pada 23 Ogos.

Pada 23 April lalu, kanak-kanak lelaki itu meninggal dunia selepas tujuh hari dirawat di Unit Rawatan Rapi Pediatrik (PICU) Hospital Raja Permaisuri Bainun (HPRB) di sini.

Kejadian terjatuh ke dalam kolam renang taska itu berlaku pada hari pertama ibu mangsa menghantar anaknya ke sekolah.

Hasil bedah siasat ke atas mayat kanak-kanak itu mendapati punca kematian akibat mati otak disebabkan lemas dan kegagalan fungsi organ.—AlHijrah Online


PASANGAN MENGAKU CEKIK BAYI HINGGA MATI

SUWON: Seorang wanita dan teman lelakinya ditahan pada Ahad atas tuduhan mencekik bayi mereka sehingga mati di bandar Geoje, Korea Selatan, menurut polis.

Seorang wanita berusia 30-an dan pasangannya berusia 20-an didakwa mencekik bayi berusia lima hari sehingga mati dan menanam mayat bayi malang itu di kawasan pergunungan di Geoje, 331 kilometer di selatan Seoul.

Kedua-dua suspek sebelum ini mendakwa mereka menemukan jasad bayi itu pada 9 Sept lalu dan menanam mayat bayi itu pada hari berikutnya, tetapi kemudian menukar pengakuan mereka dan mendakwa bayi itu telah dihanyutkan di sungai.

Ia adalah siri kes penderaan terhadap kanak-kanak terbaharu selepas kerajaan melancarkan siasatan untuk memeriksa kesejahteraan lebih 2,000 bayi tidak berdaftar yang dilahirkan sejak 2015, ekoran penemuan dua mayat bayi baru lahir di dalam peti sejuk bulan lepas.

Perbicaraan kes terhadap seorang lagi wanita yang dituduh membiarkan bayinya mati kebuluran pada 2019 sepatutnya berlangsung di Mahkamah Daerah Suwon, 30 km selatan Seoul pada Ahad, tetapi suspek telah mengaku bersalah terhadap semua pertuduhan.

Wanita berusia 20-an itu ditahan pada Jumaat atas tuduhan mengabaikan anaknya dan membiarkan anaknya mati kelaparan dengan tidak memberinya makan selama tiga hari di rumahnya di Daejeon, 139 kilometer di selatan Seoul, selepas melahirkan anak itu pada April 2019.

Mayat bayi itu masih belum ditemui, kata polis.

Pihak berkuasa pada mulanya melakukan siasatan di kawasan pergunungan berhampiran rumah suspek di Daejeon untuk mengesan mayat  bayi itu selepas dia mendakwa dia menanamnya berhampiran rumah lamanya.

Dia telah berulang kali mengubah ceritanya, memberitahu polis lokasi yang berbeza.–AlHijrah Online


SELANGOR CATAT 31,822 KES DEMAM DENGGI SEJAK JANUARI

SHAH ALAM: Sebanyak 31,822 kes demam denggi dilaporkan di Selangor sejak Januari hingga 19 Nov tahun ini, kata Pengarah Kesihatan Negeri Datuk Dr Sha’ari Ngadiman.

Dr Sha’ari berkata daripada jumlah itu, berlaku peningkatan kes sebanyak 131.5 peratus melibatkan 18,077 kes berbanding minggu epidemiologi (ME) sama tahun lepas iaitu sebanyak 13,745 kes.

“Pada ME 46 iaitu bagi tempoh 13 hingga 19 Nov 2022, sejumlah 744 kes demam denggi dilaporkan di Selangor, iaitu penurunan sebanyak 8.4 peratus (68 kes) berbanding 812 kes pada minggu sebelumnya,” katanya ketika dihubungi Bernama.

Beliau berkata empat daerah yang mencatatkan kes demam denggi tertinggi adalah Petaling (10,927 kes), Hulu Langat (7,444), Klang (5,405) dan Gombak (4,308).

“Terdapat lapan kes kematian akibat demam denggi didaftarkan di Selangor tahun ini iaitu empat di Pusat Kesihatan Daerah (PKD) Hulu Langat, dua di PKD Petaling manakala PKD Hulu Selangor dan PKD Kuala Langat masing-masing satu kes,” katanya.

Sehubungan itu, Dr Sha’ari menyarankan setiap komuniti di kawasan kediaman supaya melaksanakan aktiviti pembersihan tempat pembiakan nyamuk Aedes secara berkala memandangkan cuaca hujan yang lebih kerap akan memperluas lokasi boleh bertakung air.

Beliau berkata keadaan yang lembap juga meningkatkan kemandirian hidup nyamuk Aedes.

“Jabatan Kesihatan Negeri Selangor menyarankan agar komuniti di kawasan kediaman meluangkan masa 10 minit seminggu untuk memastikan semua takungan air yang tidak digunakan dimusnahkan.

“Masyarakat juga perlu memastikan kawasan dalam rumah dan persekitaran sentiasa bersih, tiada tempat takungan air, meletakkan ubat pembunuh jentik-jentik di tempat takungan air yang tidak dapat dimusnahkan dan menutup rapat bekas takungan air kekal,” katanya.–AlHijrah Online


LELAKI SENTUH SENSITIVITI, ISU PERKAUMAN DALAM PERSEMBAHAN KOMEDI DITAHAN

KUALA LUMPUR: Seorang lelaki ditahan kerana disyaki menyentuh sensitiviti dan berbaur perkauman semasa membuat persembahan di sebuah kelab komedi di ibu kota, di sini, seperti tular melalui dua klip video.

Difahamkan suspek merupakan pemilik kelab komedi.

Setiausaha Polis Diraja Malaysia (PDRM) Datuk Noorsiah Mohd Saaduddin berkata  lelaki yang berusia 39 tahun itu ditahan di sekitar Lembah Klang oleh Unit Siasatan Jenayah Terkelas bagi membantu siasatan.

Beliau berkata siasatan dijalankan di bawah Seksyen 4(1) Akta Hasutan 1948 kerana mengeluarkan kenyataan yang berkecenderungan menghasut dan Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.

“Permohonan reman terhadap suspek akan dibuat pada esok bagi melengkapkan proses siasatan dan kertas siasatan polis akan dirujuk kepada pejabat Peguam Negara untuk arahan selanjutnya setelah siasatan dari segala sudut selesai dijalankan.

“PDRM menasihatkan orang ramai agar tidak membuat sebarang spekulasi dan kenyataan yang boleh mengganggu siasatan,” katanya dalam kenyataan malam ini.

Baru-baru ini, dua rakaman video yang dipercayai memaparkan lelaki terbabit melakukan persembahan komedi di sebuah kelab komedi, tular di media sosial dan mendapat pelbagai reaksi netizen.

Semalam seorang wanita didakwa di mahkamah atas pertuduhan menyebabkan suasana tidak harmoni dalam kalangan penganut agama Islam ketika membuat persembahan di sebuah kelab komedi di Taman Tun Dr Ismail di sini manakala teman lelakinya didakwa atas dua pertuduhan membuat dan memulakan hantaran video jelik di laman sosial. – AlHijrah Online


AHMAD MASLAN PERJELAS KEPUTUSAN KERAJAAN TIDAK BENARKAN PENGELUARAN KWSP

KUALA LUMPUR: Median simpanan ahli Kumpulan Wang Simpanan Pekerja (KWSP) bagi semua kaum turun 50 peratus kepada RM8,100 pada 2022 daripada RM16,600 pada tahun sebelum pandemik COVID-19, menurut Timbalan Menteri Kewangan Datuk Seri Ahmad Maslan.

Beliau berkata, ketika COVID-19, seramai 8.1 juta ahli mengeluarkan RM145 bilion untuk kesemua empat jenis pengeluaran iaitu i-Lestari, i-Sinar, i-Citra dan pengeluaran khas daripada April hingga Mei 2022.

“Median simpanan kaum Melayu yang terdiri daripada tujuh juta ahli menyusut kepada RM5,500 (sekarang) daripada RM16,900 pada April 2020.

“Jadi, ini adalah antara sebab kerajaan membuat keputusan untuk tidak lagi membenarkan pengeluaran KWSP,” katanya ketika sidang media di Dewan Rakyat hari ini.

Ahmad berkata bagi ahli KWSP bumiputera lain sebanyak 1.4 juta orang turut menyaksikan median simpanan mereka merosot kepada RM3,300 berbanding sebelum COVID-19 iaitu RM10,600.

Semalam, Ahli Parlimen Pagoh Tan Sri Muhyiddin Yassin pada sesi perbahasan Titah Diraja di Persidangan Parlimen meminta kerajaan mempertimbangkan pengeluaran KWSP secara bersasar bagi membantu meringankan beban rakyat yang terjejas.–AlHijrah Online


‘KEMBAR’ P. RAMLEE, FAIRUZ MISRAN MENINGGAL DUNIA

KUALA LUMPUR: Penyanyi yang mempunyai wajah seiras seniman agung Allahyarham Tan Sri P. Ramlee, Fairuz Misran dilaporkan meninggal dunia hari ini.

Pemergian Allahyarham pada usia 38 tahun itu dimaklumkan abang kandungnya, Ruzaidi Misran menerusi hantaran di Facebook.

“Innalillahiwainnahirojiun. Menerima perkhabaran sedih bahawa adik disayangi, Fairuz Misran kembali ke rahmatullah sebentar tadi.

“Mohon semua agar mendoakan dan sedekahkan al-Fatihah buat Allahyarham. Semoga rohnya dicucuri rahmat dan diletakkan dalam kalangan orang yang beriman,” katanya.

Sementara itu, adik perempuan Allahyarham, Sazlieyanti Misran memaklumkan Allahyarham mengalami sakit dada sebelum pengsan dan dibawa ke hospital di Labuan, Sabah, hari ini.

Allahyarham dilaporkan menghembuskan nafas terakhirnya selepas pemeriksaan dilakukan pihak hospital.

“Ramai bertanya mengenai penyebab arwah meninggal dunia. Alhamdulillah arwah pergi dengan senang, hanya sakit dada dan pengsan lalu dibawa ke hospital.

“Sesampai arwah di hospital, kami dikhabarkan arwah sudah tiada,” katanya dalam hantaran di Facebook.

Sebelum ini, Allahyarham merupakan juara Bintang P. Ramlee peringkat kebangsaan pada 2012.—AlHijrah Online


MAGHRIBI TOLAK PELAN DAMAI ISRAEL

RABAT: Maghribi umum tidak akan mengikut jejak langkah Emiriah Arab Bersatu (UAE) memeterai pelan damai dengan Israel.

Lapor Reuters, Perdana Menteri Maghribi, Saad Eddine El Othmani berkata pihaknya menolak sebarang normalisasi hubungan dengan negara haram zionis.

Ujar El Othmani, Rabat sesekali tidak akan menyertai langkah tersebut kerana ia akan mendorong Israel lebih ‘besar kepala’ dalam melanggar hak rakyat Palestin.

Beliau berkata demikian ketika berucap di hadapan anggota Parti Islam (PJD) semalam.

Perkara itu disuarakan menjelang lawatan penasihat kanan White House yang juga menantu Presiden Donald Trump, Jared Kushner ke Maghribi.

Rabat kekal menyokong penyelesaian dua pihak dengan mengiktiraf Baitulmaqdis Timur sebagai ibu negara Palestin. — AlHijrah Online


KERAJAAN PERTIMBANG GAJI TETAP BUAT GURU KAFA

PORT DICKSON: Kerajaan akan mengkaji dan mempertimbangkan pemberian elaun guru Kelas Agama dan Fardu Ain (KAFA) sebagai gaji tetap dalam Belanjawan 2024 akan datang.

Menteri di Jabatan Perdana Menteri (Hal Ehwal Agama) Datuk Dr Mohd Naim Mokhtar berkata, walaupun cadangan itu bakal membantu dan menjaga kebajikan guru KAFA, namun ianya bergantung kepada kewangan negara.

Menurutnya, cadangan menjadikan elaun guru KAFA kepada gaji tetap antara perkara yang perlu diperhalusi bagi memastikan kebajikan guru KAFA di Malaysia terbela.

“Perkara tersebut memang dalam pertimbangan (kerajaan), cuma banyak perkara perlu kita lihat dari sudut fisikal kewangan negara serta sudut struktur itu sendiri

“Kita akan ambil semua perkara pertimbangan, asanya adalah kita mahu memastikan kebajikan guru-guru KAFA terpelihara, terlindung dan dijaga,” katanya dalam sidang media selepas merasmikan Majlis Penutupan Ihtifal Kelas al-Quran dan Fardu Ain (KAFA) peringkat Kebangsaan kali ke-8 tahun 2023 di Port Dicksong, semalam.

Ketika ini, guru KAFA menerima elaun bulanan sebanyak RM1,100 yang dibayar mengikut jumlah jam bekerja dan tidak tertakluk dengan gaji minimum.—AlHijrah Online


PROSES PEMULIHAN EKONOMI PERLU SEIMBANG – PENGERUSI MPN

KUALA LUMPUR: Malaysia memerlukan proses pemulihan yang seimbang agar jurang perbezaan pendapatan rakyat dapat dirapatkan.

Pengerusi Majlis Pemulihan Negara (MPN), Tan Sri Muhyiddin Yassin berkata kadar pemulihan yang tidak sekata antara negeri akan melebarkan jurang pendapatan dan pembangunan antara negeri.

“Kadar pemulihan tidak sekata. Sesetengah sektor pulih lebih baik daripada yang lain. Itulah sebabnya saya selalu mengatakan bahawa kerajaan mesti amali dan campur tangan jika perlu.”

Menurut beliau terdapat sektor-sektor tertentu yang pulih dengan lebih pantas berbanding sektor lain.

Sebagai contoh, pemulihan pelancongan lebih perlahan daripada pembuatan. Ini menjadikan negeri yang bergantung kepada pelancongan, akan pulih lebih perlahan berbanding negeri-negeri yang dominan kepada sektor pembuatan.

Jelas Tan Sri Muhyiddin, pemulihan bukan hanya untuk jangka pendek, sebaliknya perlu diselaraskan dengan matlamat pembangunan yang lebih panjang seperti yang diketengahkan oleh Rancangan Malaysia Ke-12 (RMK-12) untuk membina ekonomi yang lebih inklusif dan berdaya tahan.

Tegas beliau jika proses pemulihan tidak dilaksanakan dengan baik, kesan pandemik dibimbangi akan berlarutan lebih lama.

“Akan ada parut kekal dalam beberapa sektor ekonomi. Apabila pemulihan tidak diberi keutamaan yang sewajarnya, saya khuatir bahawa dua tahun wabak itu, akan membawa kepada satu dekad yang hilang untuk Malaysia.”

Tan Sri Muhyiddin turut mengingatkan bahawa tekanan inflasi dan kenaikan kadar faedah boleh menjejaskan momentum pemulihan ekonomi.

Ringgit yang lemah juga bermakna bil import terutamanya makanan menjadi lebih tinggi, dan kenaikan harga akan diserahkan kepada pengguna.

Jelas beliau walaupun ini bukan satu situasi yang unik kepada Malaysia sahaja, kita harus mengakui bahawa Ringgit yang lemah, mempunyai implikasi yang serius kepada ekonomi. –ALHIJRAH ONLINE


JULAI HINGGA SEPTEMBER TEMPOH KRITIKAL PICK, MALAYSIA TERIMA LEBIH 12 JUTA DOS VAKSIN

KUALA LUMPUR: Tempoh tiga bulan akan datang merupakan tempoh yang sangat sibuk dan kritikal bagi pelaksanaan Program Imunisasi COVID-19 Kebangsaan (PICK).

Menteri Penyelaras PICK, Khairy Jamaluddin Abu Bakar berkata, Malaysia akan mula menerima bekalan dos vaksin dalam jumlah yang sangat besar, bermula bulan ini hingga September.

Menurutnya, lebih 12 juta dos vaksin akan diterima pada bulan ini sahaja, berbanding kadar vaksinasi sejak PICK bermula pada Februari lalu iaitu sekitar 8 juta dos.

“Sudah pasti Julai akan menjadi tempoh yang genting buat PICK apabila kapasiti pemberian vaksin ditingkatkan di seluruh negara,” katanya.

Sementara itu, Malaysia turut menerima sumbangan satu juta dos vaksin AstraZeneca daripada Jepun di samping sumbangan vaksin daripada negara Amerika Syarikat dan China.

“Bagi memastikan cabaran pada bulan-bulan mendatang dilalui dengan teratur dan lancar, kapasiti vaksinasi di seluruh negara akan ditingkatkan dengan pembukaan lebih banyak Pusat Pemberian Vaksin (PPV).

“Tenaga kerja kesihatan dan sukarelawan akan ditambah. Ketika ini, sebanyak 1,400 PPV sedang beroperasi di seluruh negara, selain PPV dalam pelbagai bentuk serta saiz, termasuk secara sementara di perkampungan Orang Asli.

“Kita turut membuka PPV di rumah ibadat, sekolah, universiti, dewan komuniti, tempat kerja, kawasan perladangan dan restoran, selain berteraskan konsep pandu lalu,” katanya.

Khairy yang juga Menteri Sains, Teknologi dan Inovasi berkata, demi memastikan kelancaran PICK, aplikasi MySejahtera akan sentiasa ditambah baik bagi membolehkan sebarang isu yang timbul berupara diatasi dengan segera.

“Kerjasama setiap masyarakat penting untuk membolehkan PICK mencapai kejayaan. Tempoh beberapa bulan mendatang akan menentukan kejayaan kita.

“Insya-Allah, dengan usaha berterusan yang kita sama-sama lakukan, kita mampu mencapainya,” katanya.—AlHijrah Online


SARINGAN SUHU BADAN DI PINTU MASUK PUSAT MEMBELI BELAH SAHAJA, TIDAK PERLU DI SETIAP KEDAI

KUALA LUMPUR: Mesyuarat Khas Menteri-Menteri Mengenai Pelaksanaan Perintah Kawalan Pergerakan hari ini memutuskan ujian saringan suhu badan hanya perlu dilakukan di pintu masuk utama pusat membeli belah sahaja.

Menteri Kanan (Keselamatan), Datuk Seri Ismail Sabri Yaakob berkata kedai-kedai di pusat membeli belah tidak lagi perlu melakukan ujian saringan suhu badan tetapi masih perlu merekodkan kehadiran pelanggan untuk pengesanan kontak.

“Mesyuarat bersetuju saringan suhu badan hanya di pintu masuk sahaja. Tidak perlu semak suhu badan di setiap kedai yang dikunjungi.

“Kalau sekarang ni 10 kedai yang pelanggan pergi 10 kali kena buat saringan suhu badan,” kata Ismail Sabri pada sidang media Perintah Kawalan Pergerakan Pemulihan (PKPP) di Putrajaya hari ini.

Jelas Ismail Sabri, rekod kehadiran pelanggan seperti nama dan nombor telefon boleh dibuat secara manual atau melalui aplikasi MySejahtera.

Langkah itu kata Ismail Sabri perlu dikekalkan bagi memudahkan pihak berkuasa mengesan mereka yang disyaki dijangkiti wabak COVID-19.

Sementara itu Ismail Sabri hari ini turut mengumumkan kebenaran operasi untuk taman tema air dan kering bermula 1 Julai 2020.

Beliau berkata pengusaha taman tema perlu memastikan Prosedur Operasi Standard (SOP) dipatuhi seperti penjarakan sosial dan tahap kualiti air.

Had pengunjung katanya bergantung kepada kapasiti taman tema dengan memastikan penjarakan sosial. — AlHijrah Online / Zaim Zamani


SENARAI PENUH TIMBALAN MENTERI KERAJAAN PERPADUAN

KUALA LUMPUR: Berikut adalah senarai Timbalan Menteri Kerajaan Perpaduan pimpinan Perdana Menteri Datuk Seri Anwar Ibrahim:

Timbalan Menteri Kewangan

Datuk Seri Ahmad Maslan

Steven Sim Chee Keong

Timbalan Menteri Kemajuan Desa dan Wilayah

Datuk Rubiah Wang

Timbalan Menteri Perladangan dan Komoditi

Datuk Siti Aminah Aching

Timbalan Menteri Pengangkutan

Datuk Hasbi Habibollah

Timbalan Menteri Pertanian dan Keterjaminan Makanan

Chan Foong Hin

Timbalan Menteri Ekonomi

Datuk Hanifah Hajar Taib

Timbalan Menteri Pembangunan Kerajaan Tempatan

Akmal Nasrullah Mohd Nasir

Timbalan Menteri Pertahanan

Adly Zahari

Timbalan Menteri Kerja Raya

Datuk Seri Abdul Rahman Mohamad

Timbalan Menteri Dalam Negeri

Datuk Seri Dr Shamsul Anuar Nasarah

Timbalan Menteri Perdagangan Antarabangsa dan Industri

Liew Chin Tong

Timbalan Menteri Pendidikan Tinggi

Mohammad Yusof Apdal

Timbalan Menteri Sains, Teknologi dan Inovasi

Datuk Arthur Joseph Kurup

Timbalan Menteri Pembangunan Wanita, Keluarga dan Masyarakat

Aiman Athirah Sabu

Timbalan Menteri Perdagangan Dalam Negeri dan Kos Sara Hidup

Fuziah Salleh

Timbalan Menteri di Jabatan Perdana Menteri (Undang-undang dan Reformasi Institusi)

Ramkarpal Singh

Timbalan Menteri Sumber Asli, Alam Sekitar dan Perubahan Iklim

Datuk Seri Huang Tiong Sii

Timbalan Menteri Pembangunan Usahawan dan Koperasi

Saraswathy Kandasami

Timbalan Menteri Luar Negeri

Datuk Mohamad Alamin

Timbalan Menteri Pelancongan, Seni dan Budaya

Khairul Firdaus Akbar Khan

Timbalan Menteri Komunikasi dan Digital

Teo Nie Ching

Timbalan Menteri Pendidikan

Lim Hui Ying

Timbalan Menteri Belia dan Sukan

Adam Adli Abd Halim

Timbalan Menteri Sumber Manusia

Mustapha @ Mohd Yunus Sakmud

Timbalan Menteri Kesihatan

Lukanisman Awang Sauni

Datuk Wilson Ugak Kumbong

–AlHijrah Online


MISI SAR PENDAKI EVEREST OKU, HAWARI DILANJUTKAN LIMA HARI

KUALA LUMPUR: Misi mencari dan menyelamat (SAR) pendaki Malaysia Everest 2023 (ME2023) orang kurang upaya (OKU) pendengaran, Muhammad Hawari Hashim, 33, akan dilanjutkan lima hari lagi.

Ketua Misi ME2023 yang juga Presiden Kelab Eksplorasi Altitude Malaysia, Azim Afif Ishak, 33, berkata, pelanjutan tempoh itu diberikan dengan bantuan Kedutaan Malaysia di Nepal, selepas mendapat ihsan daripada pihak berkuasa Nepal yang mengendalikan aktiviti mendaki ke puncak gunung itu.

Katanya, pihak berkuasa Nepal menutup aktiviti mendaki ke puncak Everest bermula hari ini.

Azim berkata, misi SAR itu akan menggunakan dua dron berteknologi tinggi melibatkan seorang pendaki, Tiong Ling Yang, 30; Pengurus Pasukan ME2023, Ayu Wanirah Naharuddin, 30, dan seorang malim gunung yang berpusat di Kem Dua kawasan pergunungan itu.

“Misi SAR dijangka bermula esok dan bergantung kepada kelulusan pihak berkuasa kastam negara itu yang masih belum memberi pelepasan kepada satu dron yang dihantar melalui kargo dari Malaysia pada Sabtu lalu.

“Sekiranya mendapat pelepasan kami akan bertolak esok dari Kathmandu ke Kem Dua menggunakan helikopter bagi menyambung misi SAR,” katanya seperti dilapor Sinar Harian.

Hawari dilaporkan hilang selama 11 hari termasuk hari ini, selepas meninggalkan Kem Empat pada 19 Mei lalu.

Pada 18 Mei lalu Hawari dilaporkan berjaya menawan puncak Everest pada jam 3.30 petang waktu Nepal.

Terdahulu, satu perbincangan membabitkan Kedutaan Malaysia di Nepal yang dihadiri Kuasa Usaha Sementara, Kedutaan Besar Malaysia di Kathmandu, Mohd Fadzle Abu Hasan diadakan bagi memohon permit khas kepada kerajaan Nepal untuk meneruskan misi SAR, pada Sabtu lalu.

Menurut Azim, pihaknya telah membawa sebuah dron yang berupaya mengesan sehingga melebihi 8,000 meter dari aras laut serta kawasan berbahaya yang tidak boleh dimasuki anggota penyelamat dan malim gunung.

Jelasnya, sekiranya inisiatif dron itu berjaya mengesan objek, sut pakaian atau kelengkapan lain yang digunakan Muhammad Hawari, barulah malim gunung ditugaskan ke kawasan itu bagi membuat pengecaman.

“Inisiatif ini dapat menjimatkan kos dan lebih efektif. Pada masa sama kami juga sudah melantik 10 malim gunung yang sentiasa bersiap sedia untuk melakukan tugasan sekiranya diperlukan.

“Misi SAR selama lima hari ini juga bergantung kepada keadaan cuaca dan sekiranya masih berdepan jalan buntu mungkin akan membuat suatu ketetapan sama ada untuk meneruskan atau tamatkan yang akan diputuskan dalam masa terdekat,” katanya.—AlHijrah Online


OMICRON: IBADAH UMRAH DITANGGUH SEMENTARA BERMULA 8 JAN

KUALA LUMPUR: Kerajaan memutuskan untuk menangguhkan sementara kebenaran perjalanan melaksanakan ibadah umrah, bermula Sabtu 8 Januari 2022.

Menteri Kesihatan Khairy Jamaluddin Abu Bakar berkata, penangguhan tersebut dijangka dapat membantu mengurangkan risiko penularan varian Omicron dalam Malaysia.

Bagaimanapun, penilaian risiko situasi COVID-19 varian Omicron di dalam dan luar negara khususnya Arab Saudi akan dilakukan secara berkala bagi membuat keputusan untuk membenarkan semula aktiviti umrah.

“Perhimpunan berskala besar (umrah) melibatkan jemaah dari pelbagai negara semasa di Arab Saudi mendedahkan para jemaah dari Malaysia kepada risiko tinggi kepada COVID-19.

“Situasi itu menyukarkan para jemaah untuk mematuhi prosedur operasi standard (SOP) yang ditetapkan kerajaan Malaysia,” katanya dalam sidang media khas, hari ini.

Menurut Khairy, kebanyakan jemaah yang pulang dari mengerjakan umrah telah memohon menjalani kuarantin di rumah atau tempat kediaman sepanjang tempoh tujuh hari kuarantin.

Namun, apabila berlaku tidak kepatuhan kepada SOP ditetapkan, kes-kes positif COVID-19 dalam kalangan jemaah umrah telah menyebabkan penularan jangkitan dalam kalangan ahli keluarga serta jiran tetangga.

Sementara itu, Khairy memaklumkan sepanjang tahun ini sehingga 30 Disember lepas, seramai 11,108 jemaah umrah tiba di Malaysia dan 1,306 daripadanya dikesan positif COVID-19.

Katanya, jumlah keseluruhan varian Omicron di Malaysia adalah sebanyak 64 kes, selepas dua lagi kes disahkan varian tersebut, pada 31 Disember lalu.

“63 daripadanya melibatkan pengembara dan satu kes disyaki jangkitan tempatan.

“Daripada 64 kes jangkitan COVID-19 varian Omicron ini, sebanyak 32 kes (50 peratus) dikesan dalam kalangan jemaah umrah,” katanya.

–AlHijrah Online


PEMANDU BAWA TIGA KANAK-KANAK BUAT AKSI BERBAHAYA DIBURU POLIS

IPOH: Polis Perak sedang mengesan individu yang memandu sebuah kereta dengan tiga kanak-kanak melakukan aksi bahaya mengeluarkan kepala dari sebuah kereta yang bergerak.

Ketua Polis Perak, Datuk Mior Farid Al Athrash Wahid berkata, video aksi berbahaya berdurasi satu minit dua saat itu tular dan dikongsi di laman sosial Facebook Inforoadblock bertarikh hari ini.

Menurut Mior Farid, kejadian tersebut dipercayai berlaku di Jalan Tambun, Ipoh namun tarikh dan masa belum dapat dikenalpasti.

Ujar beliau, Ibu Pejabat Polis Daerah (IPD) Ipoh telah menerima satu laporan polis berhubung kejadian itu.

Katanya, kes disiasat di bawah Seksyen 336 Kanun Keseksaan dan Seksyen 31 (1) (A) Akta Kanak-Kanak 2001 iaitu mendedahkan kanak-kanak dengan cara yang boleh menyebabkan kecederaan fizikal.

Orang ramai yang mempunyai maklumat lanjut boleh menghubungi Pegawai Penyiasat ASP Yap Siew Cheng di talian 012-9093362 untuk membantu siasatan. –AlHijrah Online


TANZANIA LANTIK PRESIDEN WANITA PERTAMA

DAR ES SALAAM: Samia Suluhu Hassan mengangkat sumpah sebagai presiden wanita pertama Tanzania, hari ini, selepas kematian bekas presiden, John Magufuli, 61.

Lapor AFP, Samia, 61, yang beragama Islam itu mengangkat sumpah di pejabat presiden, di sini, yang akan berkhidmat selama sepenggal, sehingga tahun 2025.

“Saya, Samia Suluhu Hassan, berjanji untuk jujur dan taat serta melindungi perlembagaan Tanzania,” katanya semasa mengangkat sumpah.

Beliau dilantik bagi menggantikan Magufuli, yang meninggal dunia akibat masalah jantung selepas ‘menghilangkan diri’ daripada kemunculan awam selama tiga minggu.

Khabar angin mengatakan kematian pemimpin tersebut berpunca daripada COVID-19 dan beliau telah mendapatkan rawatan di luar negara.–AlHijrah Online


PROSES PEMUTIHAN TAHFIZ BUKTI ISU KESELAMATAN TIDAK BOLEH DIKOMPROMI

KUALA LUMPUR: Polemik pusat tahfiz negara khususnya berkaitan isu kebajikan, keselamatan mahupun perihal mengeksploitasi pelajarnya sekian lama menjadi debat hangat dan masih belum nampak titik noktahnya.

Malah, saban waktu ada sahaja kisah menyayat hati dan menggemparkan negara yang melibatkan institusi tahfiz dan terkini, kebakaran di asrama lelaki sebuah pusat tahfiz di Kampung Medan Telok Panglima Garang (Kuala Langat) pada Julai lepas.

Biarpun pusat tahfiz ini berdaftar dengan Jabatan Agama Islam Selangor (JAIS), namun insiden seperti ini masih lagi berlaku dan apa yang lebih membimbangkan ialah sekiranya institusi pendidikan tahfiz ini diwujudkan tanpa pemantauan berikutan tidak mendaftar dengan mana-mana pihak berwajib.

Dianggarkan terdapat sekitar 1,000 pusat pengajian tahfiz tidak berdaftar di seluruh negara manakala di Selangor sahaja sekitar 800 tahfiz persendirian tidak didaftarkan, sehingga menimbulkan kebimbangan Sultan Selangor Sultan Sharafuddin Idris Shah yang mahu semua sekolah tahfiz di negeri itu didaftarkan melalui program pemutihan.

Biarpun begitu, timbul persoalan mengapa Selangor masih lagi dibelenggu masalah pusat tahfiz tidak berdaftar yang agak tinggi walhal kerajaan negeri telah pun menambah baik garis panduan yang digunakan dalam program pemutihan bagi memudahkan pemilik mendaftar tahfiz mereka.

Kerajaan Selangor sebelum ini mengambil langkah proaktif sejak tahun 2019 lagi bagi menyediakan garis panduan pemutihan tahfiz dan sekolah agama persendirian yang diluluskan dalam Mesyuarat Jawatankuasa Perancang Negeri Selangor pada Disember 2020 dan mula dikuatkuasakan pada 1 Januari 2021.

Namun, sehingga ke hari ini, usaha tersebut masih lagi belum berkesan menoktahkan kewujudan pusat tahfiz tidak berdaftar dan hasil temu ramah dengan beberapa pakar, mereka berpandangan pemilik pusat berkenaan masih lagi ‘agak berat’ untuk mematuhinya.

PERMUDAHKAN PENDAFTARAN

Pensyarah kanan Fakulti Pengajian Quran dan Sunnah, Universiti Sains Islam Malaysia (USIM) Dr Zainora Daud memberitahu Bernama, syarat, piawaian dan garis panduan yang ditetapkan mungkin sukar dipenuhi menyebabkan pemilik tahfiz gagal mendaftarkan premis masing-masing.

“Contohnya, kos agak tinggi diperlukan bagi mendapatkan kebenaran merancang dan pelan pembangunan diperakui PBT (pihak berkuasa tempatan), jadi bagaimana mereka ini boleh mendaftar kerana kebanyakan pusat tahfiz persendirian dibuka hasil usaha perseorangan serta sumbangan komunti jadi sumber kewangan itu tidak kukuh.

“Kerana itu, keterlibatan pihak berkaitan dalam menangani isu ini sangat penting. Misalnya, di Selangor, kewujudan pusat tahfiz sangat rancak berbanding negeri lain, begitu juga dengan persatuan tahfiznya sangat aktif dan kerana itu proses pemutihan ini (pendaftaran) perlu dipermudahkan,” katanya.

Keperluan untuk garis panduan dalam program pemutihan institusi tahfiz di negeri ditambah baik turut ditekankan Pengerusi Persatuan Institusi Tahfiz Al-Quran Selangor (PITAS) Muhamad Hafiz Muhamad Haneefa bagi membantu kelangsungan operasi tahfiz atau sekolah agama persendirian di Selangor.

Buat masa ini, beberapa pihak termasuk JAIS dan PBT sedang dalam proses menambah baik garis panduan sedia ada bagi membantu memudahkan pemilik mendaftarkan tahfiz mereka.

Antara penambahbaikan itu termasuk mensyaratkan premis tahfiz sekurang-kurangnya mempunyai ciri keselamatan asas termasuk tangga, laluan keluar-masuk serta alat pemadam kebakaran.

“Garis panduan (bagi program pemutihan pendaftaran yang ditambah baik) berada di tahap akhir dan dijangka dibentangkan kepada kerajaan negeri paling lewat pada awal tahun depan (2024).

“Kita harap, bermula tahun depan mana-mana premis tahfiz yang masih belum berdaftar dapat didaftarkan,’’ katanya yang menjelaskan, PITAS turut terlibat secara langsung dalam program pemutihan berkenaan.

MEMPERKASAKAN INSTITUSI TAHFIZ

Bernama turut mengajukan persoalan yang membelenggu pusat tahfiz negara kepada Exco Hal Ehwal Agama Islam, Industri Halal, Infrastruktur Digital serta Pembiayaan Sains, Teknologi, Inonvasi (STI) Selangor Dr Mohammad Fahmi Ngah dan beliau berkata, pihaknya komited meneruskan usaha membantu pendaftaran institusi agama persendirian untuk kekal beroperasi di negeri ini.

Malah, beliau turut memberi jaminan bahawa proses pemutihan tahfiz akan terus dilaksanakan, sekali gus memastikan premis tahfiz di negeri Selangor mematuhi prosedur operasi standard (SOP) serta syarat yang ditetapkan bagi melindungi nyawa pelajar.

Di samping itu, ibu bapa juga diingatkan tidak merisikokan nyawa anak-anak mereka dengan  menyemak terlebih dahulu pusat tahfiz sama ada berdaftar atau sebaliknya dengan JAIS bagi mengelakkan insiden tidak diingini berlaku.

“Kita akan usahakan semua institusi ini berdaftar untuk mudahkan pemantauan dan menyalurkan bantuan. Sekiranya tidak berdaftar, akan berlaku perkara tidak diingini sehingga timbulnya masalah dan kami faham konsep orang berniaga tidak mahu keluar kos tinggi tetapi mahu untung cepat,’’ katanya yang mengangkat sumpah sebagai exco baharu Selangor pada 21 Ogos lepas selepas memenangi kerusi Dewan Undangan Negeri (DUN) Seri Setia dalam Pilihan Raya Negeri (PRN) Selangor lepas.

Proses pemutihan ini juga perlu dilihat dari sudut positif bagi memperkasakan institusi tahfiz di Malaysia dan bukannya untuk menyekat usaha dakwah atau menutup mana-mana pusat tahfiz sepertimana yang didakwa sesetengah pihak.

Sebelum ini, hangat diperkatakan kerajaan Selangor mahu menutup kira-kira 200 pusat tahfiz di negeri itu, namun, dinafikan kerajaan negeri yang menyifatkannya sebagai tidak berasas, sedangkan usaha tersebut adalah seiring dengan titah Sultan Selangor yang mahu institusi berkenaan selamat dan mempunyai pembelajaran selesa.

Menurut Zainora, langkah ini juga seiring dengan Dasar Tahfiz Negara yang memerlukan penglibatan semua pihak dalam menghadapi dan menangani isu serta cabaran semasa berkaitan pendidikan tahfiz berikutan keselamatan dikenal pasti faktor utama diambil kira dalam menangani pusat tahfiz tidak berdaftar.

“Dalam aspek penaziran dan garis panduan, isu keselamatan antara yang penting dan kita mahu pemilik tahfiz bertanggungjawab menyediakan premis yang selesa dan selamat kerana kebanyakannya beroperasi di rumah kedai, tapak pertanian atau kawasan terpencil,” katanya yang juga tidak mahu ada pihak mengambil kesempatan mengarah anak tahfiz mengutip derma.

LAMBAKAN PELAJAR BERMASALAH

Sementara itu, Setiausaha Agung Persatuan Pelajar Islam Selangor (PEPIAS) Nabil Nur Akmal berpandangan, selain memberi penekanan kepada program pemutihan tahfiz, satu garis panduan pengambilan pelajar ke tahfiz atau sekolah agama persendirian perlu dilakukan.

Ini, katanya, bagi mengelakkan wujudnya persepsi negatif kepada institusi berkenaan sebagai tempat pelajar bermasalah semata-mata.

“Antara komponen yang boleh dijadikan sebagai garis panduan adalah potensi intelektual, jasmani dan akhlak pelajar seiring dengan Falsafah Pendidikan Kebangsaan yang masih dirujuk sehingga ke hari ini.

“Kerajaan negeri juga perlu menggesa institusi tahfiz dan sekolah agama persendirian untuk memohon tauliah mengajar bagi guru-guru mereka selain pihak berkuasa perlu melakukan pemantauan terhadap silibus yang dilaksanakan bagi mengelakkan agar tidak berlakunya isu penyelewengan akidah,” katanya. –AlHijrah Online


TIADA SOP TAMBAHAN LAKSANA IBADAH KORBAN

KOTA  BHARU: Umat Islam di Kelantan dibenarkan melaksanakan ibadah korban sempena Aidiladha tahun ini tanpa sebarang prosedur operasi standard (SOP) tambahan, kata Yang Dipertua Majlis Agama Islam dan Adat Istiadat Melayu Kelantan (MAIK) Tengku Tan Sri Mohamad Rizam Tengku Abdul Aziz.

Beliau berkata sehubungan itu ibadah korban boleh dilakukan di mana-mana tanpa syarat tambahan seperti dalam tempoh pandemik COVID-19 sebelum ini.

“Saya rasa tidak menjadi masalah (melaksanakan ibadah korban) setakat ini, jika dilihat kes positif COVID-19 di negeri juga terkawal dan menurun.

“Ibadah korban di kampung juga tiada masalah, mahu buat di mana-mana kita tidak halang,” katanya kepada pemberita selepas melancarkan Bulan Wakaf MAIK di sini hari ini.

Mengenai Bulan Wakaf MAIK, Tengku Mohamad Rizam yang juga Tengku Temenggong Kelantan berkata program tersebut bertujuan meningkatkan pengetahuan dan pemahaman umat Islam berkaitan kepentingan ibadah tersebut.

“Kita akan mempromosikan produk wakaf MAIK seperti wakaf hartanah, wakaf kesihatan, wakaf pendidikan dan lain-lain,” katanya.

Dalam perkembangan lain, Tengku Mohamad Rizam berkata MAIK tidak melantik mana-mana individu mahupun syarikat dalam urusan mengutip tabung dan sumbangan menggunakan nama agensi itu.

“Kita tidak mempunyai ejen dalam urusan ini, lantikan individu ataupun syarikat tidak pernah dipraktikkan oleh kami (MAIK). Sekiranya masyarakat mahu memberi sumbangan, boleh terus kepada saluran yang disediakan,” katanya.

Beliau berkata tindakan akan diambil sekiranya terdapat individu menggunakan nama MAIK untuk urusan kutipan tabung dan sumbangan.  – AlHijrah Online


PEMANDU BAS DIDAKWA CABUL KANAK-KANAK PEREMPUAN

IPOH: Seorang pemandu bas sekolah didakwa di Mahkamah Sesyen, di sini hari ini, atas pertuduhan melakukan jenayah seksual terhadap seorang kanak-kanak perempuan pada 2019.

Tertuduh, K. Ravichandran berusia 53 tahun bagaimanapun mengaku tidak bersalah selepas pertuduhan dibacakan di hadapan Hakim N Priscilla Hemamalini.

Mengikut pertuduhan, Ravichandran didakwa menyentuh kemaluan kanak-kanak perempuan itu semasa dalam perjalanan dari sekolah ke rumah.

Suspek didakwa melakukan kesalahan itu di atas motosikal di taman Pinji Ria, di sini, kira-kira jam 1.25 petang pada 6 Ogos 2019.

Suspek turut didakwa mengikut Seksyen 14(a) Akta Kesalahan-Kesalahan Seksual Terhadap Kanak-Kanak 2017 yang membawa hukuman penjara sehingga 20 tahun dan boleh disebat.

Tertuduh akan diletakkan di bawah pengawasan polis tidak lebih daripada tiga tahun jika sabit kesalahan.

Mahkamah membenarkan tertuduh diikat jamin RM4,000 dengan seorang penjamin dan menetapkan 24 September depan bagi sebutan semula kes.—AlHijrah Online / Hamimah Hamid


RAKYAT SABAH ‘UBAH BALIK’

KOTA KINABALU: Gabungan Rakyat Sabah (GRS) yang menggabungkan Perikatan Nasional (PN), Barisan Nasional (BN) dan Parti Bersatu Sabah (PBS) menang Pilihan Raya Negeri ke-16 semalam sekali gus membentuk kerajaan negeri yang baharu.

Gabungan berkenaan memperoleh 38 kerusi selepas melepasi angka majoriti mudah untuk menubuhkan kerajaan.

Sementara itu, gabungan Warisan Plus, terdiri daripada parti Warisan, Amanah, DAP, PKR serta UPKO memperoleh 32 kerusi DUN. Warisan sahaja memenangi 29 kerusi, dua UPKO dan satu PKR.

Tiga calon bebas turut menang di kawasan yang mereka tandingi.

Dalam sidang media khas yang diadakan kira-kira jam 12.10 pagi (Ahad), Perdana Menteri Tan Sri Muhyiddin Yassin menzahirkan penghargaan kepada semua pengundi yang telah memilih GRS untuk membentuk kerajaan negeri.

GRS katanya akan segera menunaikan janji yang dilafazkan ketika musim kempennya kepada Rakyat.

“Ini masa untuk kita mulakan tugas sebagai wakil rakyat yang dipilih dengan segala integriti, amanah dan dedikasi seperti apa yang kita janjikan dalam aku janji.”

Beliau turut mengucapkan tahniah kepada semua calon terpilih bagi Dewan Undangan Negeri (DUN) Sabah dan berharap agar mereka dapat menjalankan tanggungjawab dan amanah yang harus dipikul.

GRS mula meraikan kemenangan sekitar jam 8 malam tadi selepas siri keputusan tidak rasmi memihak kepada gabungan itu.

Sementara itu, GRS dijadual mengumumkan nama calon Ketua Menteri pagi ini. Ia akan dibuat sebelum upacara angkat sumpah berlangsung di Istana Negeri.

Perkara itu dimaklumkan Pengerusi Perikatan Nasional Sabah, Datuk Hajiji Noor dalam sidang media yang diadakan jam 2 pagi tadi. – AlHijrah Online / Ardi Herman Mohd Mardzi


INSIDEN BILIK JANA KUASA, IBU TAHU ANAK MELECUR DARI KUMPULAN WHATSAPP

GEORGE TOWN: Ibu Mohd Dawisy Zarif Mohd Khairi, 12, kanak-kanak lelaki yang melecur selepas terkena renjatan elektrik di bilik jana kuasa Tenaga Nasional Berhad (TNB) Taman Seri Bayu, Bayan Lepas, semalam, mengetahui mengenai kejadian menimpa anak bongsunya itu menerusi kumpulan WhatsApp.

Suhana Samsudin, 37, berkata ketika kejadian dia sedang bekerja di Lapangan Terbang Antarabangsa Pulau Pinang (LTAPP) dan terkejut mendapati rakaman video dikongsi di dalam kumpulan itu adalah mengenai anaknya, sebelum bergegas pulang sekitar 5 petang.

Dia turut dihubungi oleh rakan anaknya tidak lama selepas itu yang memberitahu Mohd Dawisy terbakar.

“Ketika saya sampai anak saya masih berada di situ (kawasan kejadian) dan dibawa ke surau sebelum dihantar ke ke Hospital Pulau Pinang (HPP) dengan bantuan Angkatan Pertahanan Awam (APM).

“Sepanjang tempoh itu anak saya berada dalam keadaan sedar. Dia asyik panggil saya cakap mama tolong adik, adik sakit…tolong adik panas,” katanya ketika ditemui di HPP, hari ini.

Bapa kanak-kanak itu Mohd Khairi Abdul Ghani, 38, berkata ketika kejadian dia berada di Lumut, Perak kerana bertugas dan terus pulang sebaik dimaklumkan anak bongsu daripada tiga beradik itu ditimpa kemalangan.

Beliau berkata menjadi kebiasaan kanak-kanak di kawasan perumahan tersebut termasuk anaknya bermain bola di gelanggang futsal di situ dan ini kali pertama kejadian seumpama itu berlaku.

“Saya tidak tahu bagaimana kejadian berlaku tetapi dimaklumkan dia masuk ke situ (bilik jana kuasa) untuk ambil bola, kembarnya pula tidak ikut bermain kerana tidur di rumah.

“Tahap melecur badan anak saya adalah 50 peratus dan ketika ini, dia masih di bawah pemantauan doktor dan ditidurkan,” katanya.

Menurut Mohd Khairi, anaknya yang juga murid di Sekolah Kebangsaan (SK) Bayan Lepas 2 memang seorang yang ceria dan aktif terutama dalam sukan bola sepak dan pernah mewakili sekolahnya dalam sukan itu.

“Dia anak yang kuat, saya harap dia dapat bertahan dan kembali pulih seperti sediakala,” katanya.

Terdahulu, dalam kejadian kira-kira 4.50 petang itu, Mohd Dawisy dikatakan bermain bola sepak bersama rakan-rakannya sebelum bola termasuk ke dalam bilik jana kuasa TNB.

Menurut Ketua Polis Daerah Barat Daya Supt Kamarul Rizal Jenal berdasarkan maklumat awal, kanak-kanak itu masuk ke kawasan bilik jana kuasa tersebut untuk mengambil bola dan dikatakan terjatuh sebelum terkena renjatan elektrik dan dihantar ke HPP untuk rawatan lanjut.–AlHijrah Online


WASPADA PENIPUAN PAKEJ HAJI DAN UMRAH – PDRM

KUALA LUMPUR: Polis Diraja Malaysia (PDRM) mengesan kewujudan iklan-iklan pakej haji, umrah dan badal haji bagi tahun ini yang ditawarkan beberapa agensi pelancongan.

Pengarah Jabatan Siasatan Jenayah Komersial Bukit Aman, Datuk Mohd Kamarudin Md Din berkata, berdasarkan kepada senario penularan virus COVID-19 yang masih berleluasa dan sekatan perjalanan yang sedang dikuatkuasakan kerajaan, penawaran pakej-pakej tersebut adalah amat meragukan.

“Memetik kenyataan Menteri di Jabatan Perdana Menteri (Hal Ehwal Agama) Datuk Dr Zulkifli Mohamad Al-Bakri pada 3 Jun 2021, dan siaran akhbar Tabung Haji pada 4 Jun 2021, sehingga kini status perlaksanaan ibadah haji bagi tahun 2021 masih belum dapat dipastikan.

“Pihak kerajaan masih menunggu kelulusan daripada pihak berkuasa Arab Saudi berkenaan ibadah haji serta kuota yang dibenarkan bagi musim 2021,” katanya dalam kenyataan hari ini.

Selain itu beliau berkata siaran media Persatuan Mahasiswa Malaysia Arab Saudi Cawangan Madinah (PERSADA) bertarikh 6 Jun 2021 telah menyangkal dakwaan sesetengah pihak yang menyatakan perkhidmatan badal haji boleh dilaksanakan oleh pelajar Malaysia di Arab Saudi tanpa permit atau lesen haji.

Katanya PERSADA menjelaskan, perlaksanaan ibadah haji adalah berdasarkan kuota dan prosedur yang ditetapkan oleh pihak berkuasa Arab Saudi selain memaklumkan harga bagi perkhidmatan badal haji sekitar RM1,500 sehingga RM2,000 adalah sama sekali tidak munasabah mengambil kira kos permit, penginapan, pengangkutan, makanan, dan lain-lain perkara bagi melaksanakan ibadah tersebut.

“Secara keseluruhan pihak polis melihat tindakan segelintir agensi pelancongan mengiklankan pakej haji, umrah mahupun badal haji bagi tahun 2021 adalah satu tindakan pramatang serta mungkin merupakan satu penipuan.

“Jesteru pihak polis ingin menegaskan bahawa siasatan di bawah Seksyen 420 Kanun Keseksaan boleh dijalankan terhadap mana-mana pihak yang didapati melakukan penipuan pakej haji, umrah, dan badal haji,” katanya.

Ujar beliau, sabit kesalahan hukuman penjara sehingga 10 tahun atau sebatan atau kedua-duanya sekali boleh dikenakan terhadap pesalah yang terlibat.

Orang ramai diingatkan untuk lebih berhati-hati dan membuat semakan sewajarnya dengan agensi kerajaan yang berkaitan sebelum mengambil keputusan untuk membuat bayaran dan menyertai mana-mana pakej yang ditawarkan. — AlHijrah Online


IMARET SASAR RM50,000 BANTU INDONESIA #KERANAKITABERSAUDARA

KUALA LUMPUR: Pasukan Tindakan dan Bantuan Persatuan Perubatan Islam Malaysia (IMARET) hari ini melancarkan Kempen Bantuan COVID19 #KeranaKita Bersaudara untuk Indonesia yang masih bergelut dengan wabak COVID19.

Badan bukan kerajaan (NGO) medikal itu menyasarkan kutipan dana RM50,000 bagi fasa pertama untuk menghantar sekurang-kurangnya 5,000 topeng muka N95 kepada petugas barisan depan di negara jiran itu.

Ketua Koordinator IMARET, Dr Ahmad Munawwar Helmi Salim berkata, kempen bantuan kecemasan itu ekoran situasi COVID-19 yang semakin genting di Indonesia kini mencatat lebih 1,000 kes harian, hampir dua ribu kematian daripada lebih 33,000 kes jangkitan setakat semalam.

Katanya, media juga melaporkan kematian akibat komplikasi COVID19 membabitkan 55 petugas perubatan, termasuk 38 doktor, yang mana turut dikaitkan dengan isu kekurangan alat perlindungan diri (PPE).

“IMARET akan bekerjasama dengan IMANI Care (Persatuan Perubatan Islam Indonesia) yang berpangkalan di Jakarta dalam misi bantuan kemanusiaan itu yang akan dijalankan di atas semangat #KeranaKitaBersaudara.

“Kita akan hantar bantuan kecemasan 5,000 topeng N95 seberapa segera mungkin,” katanya kepada AlHijrah Online di sini hari ini.

Semalam, Dr Ahmad Munawwar menjadi tetamu undangan dalam slot SoundByte Berita AlHijrah yang disiarkan melalui IG Live dikemudikan Editor Berita AlHijrah, Syed Azwan Syed Ali membincangkan isu COVID19 di Malaysia dan Indonesia.

Kedua-duanya bersetuju terdapat keperluan mendesak untuk membantu Indonesia atas dasar kemanusiaan selepas Malaysia mencatatkan penurunan kes COVID19 sejak penguat kuasaan Perintah Kawalan Pergerakan (PKP) pada 18 Mac lalu.

“Ketika negara kita menuju normalisasi ekoran trend penurunan jangkitan COVID19 dengan Perintah Kawalan Pergerakan Pemulihan (PKPP) bermula 10 Jun (hari ini), adalah menjadi tanggungjawab kita membantu negara jiran ASEAN berdepan musibah wabak COVID19.

“Kelangsungan negara jiran, termasuk Indonesia, bukan hanya membantu negara terbabit tetapi usaha bersama masyarakat serantau ini untuk mengekang penularan wabak COVID19 di masa akan datang secara menyeluruh. #KeranaKitaBersaudara,” kata Dr Munawwar berterima kasih dengan sokongan padu rakyat Malaysia terhadap kempen COVID-19 sebelum ini.

Rakyat Malaysia sebelum ini menyumbang RM2.9 juta melalui Kempen Bantuan COVID19 IMARET sejak pelaksanaan PKP 18 Mac lalu yang digunakan untuk membekalkan PPE termasuk peralatan perubatan seperti ventilator, mesin ultrasound, isopods dan pelbagai kelengkapan kritikal lain kepada hospital dan klinik di 13 negeri, termasuk Sabah dan Sarawak.


MENU RAHMAH: 15,000 PREMIS TAWAR MAKANAN TENGAH HARI, MALAM DENGAN HARGA RM5

KUALA LUMPUR: Rakyat kini boleh menikmati makanan tengah hari dan malam masing-masing pada harga RM5 di hampir 15,000 premis makanan di seluruh negara mulai hari ini melalui Program Menu Rahmah.

Menu Rahmah adalah hidangan seimbang merangkumi nasi, satu pilihan protein iaitu ayam atau ikan dan sayuran yang ditawarkan untuk membantu golongan yang terkesan dengan kenaikan kos sara hidup ketika ini.

Menteri Perdagangan Dalam Negeri dan Kos Sara Hidup (KPDN) Datuk Seri Salahuddin Ayub berkata bagaimanapun, daripada pemerhatian terdapat peniaga yang prihatin dengan mempelbagaikan menu lain seperti mi goreng, kuetiau goreng, rojak, roti John dan shawarma.

“Untuk memudahkan rakyat, kita (KPDN) akan letak satu pelekat atau simbol Menu Rahmah di premis yang terlibat dan apabila mereka nampak menu itu, mereka boleh pergi dapatkan makanan.

“Kita juga akan menguar-uarkan program ini dan saya minta pempengaruh di media sosial membantu kerajaan menyebarluaskan tentangnya supaya seluruh rakyat boleh menikmati menu ini,” katanya selepas melancarkan program menu itu di Pasar Raya Mydin Subang Jaya, dekat sini hari ini.

Beliau berkata setakat ini, restoran yang terlibat dalam program itu ialah ahli daripada tujuh persatuan antaranya Persatuan Pengusaha Restoran Muslim Malaysia (PRESMA), Persatuan Pengusaha Restoran India Malaysia (PRIMAS) serta Persatuan Pengusaha Tomyam Malaysia.

Pelaksanaan program juga membabitkan ahli  Persatuan Pemilik Kedai Kopi Malaysia-Singapura (MSCSPGA), Persatuan Peruncit Bumiputra Malaysia (BRO) , Persatuan Rangkaian Runcit Malaysia (MRCA) dan Persatuan Peruncit Malaysia (MRA).

Salahuddin berkata program tersebut akan dijalankan secara berterusan selagi ia mendapat kerjasama daripada premis yang bersedia memberikan perkhidmatan.

“Sekiranya mereka (pengusaha premis) tidak boleh mengekalkan (harga menu), mereka boleh beritahu kita (KPDN) supaya perbincangan boleh dibuat dari semasa ke semasa,  tapi setakat ini, mereka boleh laksanakan harga menu RM5 yang kita minta.

“Selain itu, saya tidak fikir ada golongan (selain miskin tegar dan golongan memerlukan) yang akan mengambil kesempatan terhadap pelaksanaan Menu Rahmah ini kerana mereka ada pilihan makanan lain.

“Tetapi kalau mereka rasa di tengah bulan sudah kurang duit dalam poket, mereka juga boleh pilih Menu Rahmah kerana saya rasa mereka pun ada selera untuk memilih menu ini,” katanya.

Dalam pada itu, beliau menyasarkan semua pelaksanaan inisiatif ‘Rahmah’ seperti Bakul Rahmah, Pakej Harga Barang Rahmah dan Kafe Rahmah dapat diselesaikan selewat-lewatnya pada akhir Mac ini.

Katanya, program Bakul Rahmah disasarkan untuk diberi kepada golongan keluarga miskin tegar setiap bulan manakala Pakej Harga Barang Rahmah bakal meliputi 12 barang keperluan asas yang boleh dibeli pada harga ditetapkan.

“Inisiatif Kafe Rahmah pula akan dibuat di universiti tempatan bermula di Kuala Lumpur, merangkumi sarapan pagi dan makan tengah hari percuma sementara makanan malam akan ditawarkan dengan diskaun hingga 50 peratus.

“Ini adalah antara usaha kecil KPDN untuk menyantuni golongan miskin tegar, berpendapatan rendah dan golongan siswa dari keluarga kurang berkemampuan yang belajar di universiti,” katanya.–AlHijrah Online


SEMUA MASJID, SURAU DISARAN ANJURKAN SOLAT SUNAT GERHANA

KUALA LUMPUR: Semua masjid dan surau disarankan untuk mendirikan solat sunat gerhana bulan selepas solat Maghrib, hari ini.

Ia bersempena fenomena gerhana bulan penuh akan berlaku di Malaysia pada hari ini 8 Nov bersamaan 13 Rabiul Akhir 1444H.

“Gerhana tersebut bermula pada jam 5.09 minit petang dan berakhir pada 8.49 malam.

“Walau bagaimanapun, gerhana bulan penuh tersebut hanya dapat dilihat bermula 6.58 petang iaitu apabila bulan mula terbit di ufuk timur,” dalam hantaran di Facebook Pejabat Mufti Wilayah Persekutuan.

Dalam pada itu, Unit Falak Jabatan Kemajuan Islam Malaysia (JAKIM) akan mengadakan Cerapan Gerhana Bulan Penuh di Masjid Saidina Abu Bakar As-Siddiq, Bangsar dan Menara Kuala Lumpur bermula 5.10 petang.—AlHijrah Online


PEKERJA LELAKI MAUT JATUH DARI KETINGGIAN 4.59 METER

KEPALA BATAS: Seorang lelaki meninggal dunia semalam selepas sembilan hari bertarung nyawa akibat terjatuh pada ketinggian 4.59 meter (m) ketika menjalankan kerja-kerja menukar siling sebuah institusi kemahiran di sini pada 12 Sept lepas.

Pejabat Pengarah Jabatan Keselamatan dan Kesihatan Pekerjaan (JKKP) Pulau Pinang dalam satu kenyataan hari ini memaklumkan mangsa yang berusia 48 tahun merupakan pekerja sub kontraktor dilantik untuk melakukan tugas senggaraan dan pembaikan di institusi berkenaan.

Menurutnya, majikan telah mendirikan perancah jenis “A frame” sebagai pelancar kerja sebelum mangsa dipercayai terjatuh dari pelantar kerja yang patah dalam kejadian 5 petang itu dan pihak JKKP Pulau Pinang terus ke lokasi kejadian sebaik mendapat panggilan berhubung insiden itu.

“Mangsa yang merupakan warga tempatan bersama dua pekerja lain sedang menukar siling berhadapan pentas di dewan institusi terbabit sebelum terjatuh dari ketinggian 15 kaki (4.59 m) dan dia yang tidak sedarkan diri berikutan kecederaan dialaminya dihantar ke hospital berdekatan untuk rawatan.

“Mangsa menerima rawatan sebelum dilaporkan meninggal dunia semalam dan susulan itu, JKKP Pulau Pinang mengeluarkan satu notis larangan terhadap kontraktor terbabit menjalankan kerja-kerja di tempat tinggi sehingga langkah sewajarnya diambil,” menurut kenyataan itu.

Kenyataan itu turut memaklumkan pada masa sama, JKKP Pulau Pinang akan mengambil tindakan perundangan terhadap pihak yang bertanggungjawab sekiranya didapati terdapat pelanggaran mengikut peruntukan Akta Keselamatan dan Kesihatan Pekerjaan 1994.

Katanya, majikan mempunyai kawalan penuh bagi sebarang aktiviti di tempat kerja dan mereka bertanggungjawab untuk mengenal pasti terlebih dahulu bahaya di tempat kerja, membuat penilaian risiko dan seterusnya mengadakan kawalan risiko yang berkesan sebelum pekerja menjalankan aktiviti kerja bagi mengurangkan risiko keselamatan terhadap pekerja dan mengelakkan berlakunya kemalangan.

“Kemalangan seumpama itu boleh dielakkan jika majikan melaksanakan penaksiran dan kawalan risiko yang komprehensif mengikut kaedah yang dinyatakan dalam Garis Panduan bagi Pengenalpastian Hazard, Penaksiran Risiko dan Kawalan Risiko (HIRARC),” katanya.

–AlHijrah Online


MERUNGKAI INTIPATI HADIS

KUALA LUMPUR: “Mengangkat martabat hadis sebagai jalan penyelesaian bagi setiap masalah yang berlaku di sepanjang zaman.”

Itu antara objektif utama Yayasan Maghfirah menerusi program Rasulullah SAW Bersabda… yang akan disiarkan setiap Isnin jam 8.30 malam di TV AlHijrah.

Ketua Pegawai Operasi Yayasan Maghfirah, Muhammad Shuib Norudin berkata program itu akan membantu umat Islam memahami intipati hadis selain merungkai kekeliruan berhubung isu berbangkit.

“Kita mahu kembalikan masyarakat kita untuk menjadikan hadis Rasulullah SAW sebagai rujukan menyelesaikan isu-isu seharian.

“Kebanyakkan masyarakat di luar sana tidak sedar dalam hadis Rasulullah SAW ada jawapan kepada segala permasalahan yang berlaku dalam kehidupan harian kita,” katanya.

Program 10 episod tajaan Yayasan Maghfirah itu menampilkan Prof Madya Dr Ahmad Sanusi Azmi sebagai hos program.

Penerbit Kanan Rasulullah SAW Bersabda… Rosmawani Mat Zin berkata, program itu juga melatih masyarakat menjadikan Rasulullah SAW sebagai model dalam penyelesaian isu-isu kemasyarakatan.

“Menerusi program ini penonton akan dapat banyak ilmu berkenaan hadis Nabi Muhammad SAW dan cakna terhadap isu-isu kemasyarakatan melalui kefahaman hadis Nabi SAW,” katanya.

— AlHijrah Online


TRELER FILEM ‘PULAU’ TIDAK SESUAI DITAYANGKAN

PETALING JAYA: Menteri Komunikasi dan Digital Fahmi Fadzil berpandangan treler filem bergenre seram, ‘Pulau’ tidak sesuai untuk ditayangkan.

Fahmi berkata bagaimanapun beliau tidak boleh bercakap bagi pihak Lembaga Penapis Filem (LPF) yang berada di bawah naungan Kementerian Dalam Negeri.

“Saya tak boleh bercakap bagi pihak LPF dan saya juga difahamkan pihak FINAS telah mengeluarkan kenyataan pada hari ini, tetapi dia bukan pada aspek penapisan. Apa-apa prosedur yang dipantau oleh FINAS itu adalah berlandaskan kepada SOP (prosedur operasi standard) perhubungan antara LPF dengan FINAS.

“Pandangan saya mungkin kita kena teliti semula beberapa SOP kerana jelas di sini telah berlaku satu pelanggaran dan saya difahamkan dari segi kelulusan LPF itu telah diberi pada bulan September tahun lalu, sebelum saya jadi menteri, sebelum kerajaan yang ada sekarang ini,” katanya ketika hadir pada tayangan eksklusif filem Duan Nago Bogho di sini, malam ini.

Beliau diminta mengulas sama ada LPF atau FINAS akan mempertimbangkan semula tayangan filem itu di pawagam.

Fahmi berkata merujuk kepada treler filem tersebut yang telah tular dan pada pandangannya tidak sesuai, beliau sendiri telah berhubung dengan pihak Golden Screen Cinemas (GSC) dan difahamkan penerbit berkenaan memutuskan menarik balik treler terbabit dalam tempoh terdekat serta melakukan penyuntingan baharu.

Menurut Fahmi beliau turut difahamkan berdasarkan laporan yang diterimanya, berkemungkinan terdapat babak-babak yang dipotong terlepas masuk ke treler filem tersebut.

“Treler itu tidak ada potongan seperti dalam filem sebenar, tapi saya tidak boleh bercakap lebih daripada itu dan saya mohon dengan rakan-rakan media untuk berhubung dengan pihak LPF.

“Bagi saya, saya telah minta pihak FINAS untuk di masa hadapan, perkara ini perlu kami teliti, kaji semula dan rombak SOP. Kami tak nak jadi seperti ini, kelulusan itu diberi tanpa penelitian yang lebih khusus, saya rasa perlu ada penelitian,” katanya.

Semalam, media melaporkan (FINAS) tidak bertanggungjawab memberikan kelulusan tayangan treler filem bergenre seram, Pulau yang mencetuskan kontroversi kerana didakwa mengandungi adegan panas dan lucah.

Ketua Pegawai Eksekutif FINAS Prof Dr Md Nasir Ibrahim dilaporkan berkata garis panduan kandungan penerbitan terletak di bawah bidang kuasa LPF.

Media turut melaporkan Pulau yang bakal ditayangkan 9 Mac depan menerima kecaman pelbagai pihak yang menggesa LPF mengkaji semula kelulusan karya terbitan WebTVAsia dengan kerjasama My Way Pictures dan Filmforce Studio itu.–AlHijrah Online


MUDAHKAN URUSAN PEMBAYARAN BANTUAN TANPA BIROKRASI, TANPA ISI PELBAGAI BORANG – PM

KUALA LUMPUR: Perdana Menteri Datuk Seri Ismail Sabri Yaakob mengarahkan pihak-pihak berkaitan untuk mempermudahkan urusan pembayaran Bantuan Wang Ihsan (BWI) tanpa birokrasi atau tanpa perlu mengisi pelbagai borang.

Menurutnya, kerajaan negeri telah membuat bayaran BWI telah bermula pada 27 Disember lepas dan dijangka selesai pada minggu ini.

Namun, Ismail berkata bagi negeri Selangor dan Pahang sedikit lewat berikutan melibatkan jumlah mangsa banjir yang ramai.

Sementara itu, kerajaan memperuntukkan sejumlah RM1.4 bilion di bawah Bantuan Banjir Keluarga Malaysia bagi memastikan segala bantuan serta kemudahan kepada mangsa-mangsa banjir dilaksanakan secara komprehensif, berkesan dan menyeluruh.

Katanya, kerajaan telah melaksanakan beberapa penambahbaikan berhubung BWI antaranya:

Dalam masa yang sama, kerajaan telah memperuntukkan RM100 juta bagi menggerakkan kerja-kerja pasca banjir sementara tambahan RM50 juta khusus untuk negeri Selangor dan Pahang bagi tujuan yang sama.

Ismail berkata, peruntukan tersebut akan digunakan bagi melaksanakan kerja-kerja pembaikan dan pembersihan rumah penduduk dan fasiliti awam yang rosak.—AlHijrah Online


TIADA RANCANGAN LARANG KEMASUKAN PELANCONG CHINA: DR MAHATHIR

KUALA LUMPUR: Perdana Menteri, Tun Dr Mahathir Mohamad berkata kerajaan tiada rancangan untuk melarang pelancong China memasuki negara ini buat masa ini susulan merebaknya wabak koronavirus di Wuhan, China.

Buat masa sekarang, kerajaan hanya akan menjalankan saringan ke atas penumpang dan pelancong yang tiba di negara ini, katanya.

“Jangan halang mereka. Kita akan periksa mereka (pelancong), dengan memeriksa (mereka) ia akan membolehkan kita mengesan (sebarang tanda virus itu) pada peringkat awal,” katanya pada persidangan akhbar selepas menghadiri sambutan Tahun Baharu Cina di Dewan Perhimpunan Cina Kuala Lumpur dan Selangor (KLSCAH) di sini, hari ini.

Hari ini, Menteri Kesihatan Datuk Seri Dr Dzulkefly Ahmad mengesahkan tiga daripada lapan warga China yang dikuarantin di Johor Bahru positif koronavirus, atau disebut juga Wuhan koronavirus.

Ketiga-tiga pesakit itu, yang diasingkan dan dirawat di Hospital Sungai Buloh, adalah keluarga rapat kepada seorang lelaki warga China berumur 66 tahun dari Wuhan, yang tiba di Singapura pada 20 Jan dan disahkan pada 23 Jan sebagai kes pertama Singapura dengan individu yang sah positif mengalami virus itu.

Ketiga-tiga kes positif itu di Malaysia terdiri daripada isteri pesakit di Singapura, 65, dan dua cucu pasangan berkenaan.

Ketika ditanya jika kerajaan akan mengkaji semula pengecualian visa 15 hari bagi pelancong dari China sekiranya wabak itu bertambah buruk, Dr Mahathir berkata kerajaan tidak akan berbuat demikian pada masa sekarang.

“Pada masa sekarang belum lagi tetapi kita akan memeriksa semua pelancong yang datang ke sini terutama mereka dari China,” katanya.

Mengulas mengenai tiga warga China yang disahkan positif koronavirus, Dr Mahathir berkata, rakyat Malaysia perlu terus berjaga-jaga dan memakai topeng mulut dan hidung bila berada di kawasan ramai orang.

Beliau berkata adalah sukar untuk sesebuah kerajaan mengekang penularan wabak tertentu terutamanya dalam situasi dunia kini di mana manusia dan barangan dengan mudah bergerak dari satu negara ke negara lain.

“Oleh itu, membendung daripada jangkitan penyakit adalah lebih rumit daripada dulu,” katanya. — BERNAMA


DISKAUN ELEKTRIK SEHINGGA 40 PERATUS BERMULA JULAI

KUALA LUMPUR: Kerajaan bersetuju untuk memberikan diskaun bil elektrik antara lima hingga 40 peratus.

Perdana Menteri Tan Sri Muhyiddin Yassin berkata, potongan harga itu akan mengikut penggunaan kadar elektrik dengan had maksimum 900 kilowatt jam sebulan.

“Diskaun sebanyak 40 peratus akan diberikan kepada penggunaan elektrik bawah 200 kilowatt jam sebulan dan 15 peratus bagi penggunaan antara 201 hingga 300 kilowatt jam sebulan.

“Secara keseluruhan, rakyat akan mendapat diskaun berjumlah RM346 juta dan diskaun ini akan berkuat kuasa bagi tempoh tiga bulan mulai bil bulan Julai 2021,” katanya dalam Perutusan Khas Pakej Perlindungan Rakyat dan Pemulihan Ekonomi (PEMULIH) hari ini.

Tambahnya bagi sektor-sektor ekonomi yang terjejas khususnya pengendali hotel, taman-taman tema, pusat konvensyen, pusat beli-belah, pejabat syarikat pelancongan tempatan serta agensi pengembaraan dan pelancongan, dilanjutkan tiga bulan lagi diskaun bil elektrik sebanyak 10 peratus bagi bil bulan Oktober hingga Disember 2021.

Menurut beliau dengan pemberian diskaun elektrik kepada pengguna domestik dan bukan domestik ini, kerajaan akan menanggung kos tambahan sebanyak RM1 bilion. – AlHijrah Online


AMBULANS BAWA PESAKIT COVID-19 TERBALIK

ALOR SETAR: Sebuah ambulans Kementerian Kesihatan Malaysia (KKM) yang membawa seorang pesakit COVID-19 terbalik selepas terlibat dalam kemalangan dengan sebuah kereta di persimpangan lampu isyarat di Jalan Langgar, berdekatan Plaza Alor Setar Utara, petang semalam.

Lapor BERNAMA, Pengarah Kesihatan Negeri Kedah, Dr Mohd Fikri Ujang berkata, ambulans tersebut dinaiki empat petugas KKM yang sedang dalam perjalanan membawa pesakit tersebut dari Baling ke Hospital Sultanah Bahiyah (HSB) bagi rawatan COVID-19.

“Ambulans dinaiki seorang doktor dan seorang jururawat dan mereka tidak mengalami sebarang kecederaan, manakala pemandu dan pembantu perubatan mengalami kecederaan ringan. Pesakit COVID-19 itu pula iaitu seorang wanita juga mengalami kecederaan ringan.

“Dua mangsa yang menaiki sebuah lagi kenderaan yang terlibat dalam kemalangan itu turut cedera ringan dan telah dibawa ke hospital untuk tindakan lanjut,” katanya.

Sementara itu, Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat Malaysia (JBPM) Kedah, Mohamadul Ehsan Mohd Zain berkata, pihaknya menerima laporan berhubung kemalangan itu pada 5.55 petang tadi.

“Anggota dan jentera dari Balai Bomba dan Penyelamat Alor Setar tiba di lokasi dua minit kemudian. Terdapat lima mangsa yang menaiki ambulans berkenaan.

“Terdapat dua mangsa di dalam kereta jenis Proton Exora. Mangsa lelaki berusia 40-an mengalami cedera ringan di dada dan mangsa wanita berusia 30-an cedera ringan di bahu,” katanya dalam kenyataan di sini, hari ini.

Dalam masa yang sama, Ketua Polis Daerah Kota Setar, ACP Ahmad Shukri Mat Akhir telah mengesahkan menerima laporan berhubung kemalangan itu.–AlHijrah Online / BERNAMA


PEGAWAI POLIS POSITIF COVID-19, 111 INDIVIDU JALANI KUARANTIN

ISKANDAR PUTERI: Seorang pegawai polis berpangkat inspektor yang bertugas di Ibu Pejabat Polis Daerah (IPD) Iskandar Puteri disahkan positif COVID-19.

Susulan kes tersebut, seramai 111 kontak rapat pegawai terbabit diarah untuk menjalani kuarantin kendiri di rumah, bermula 30 November lalu.

Ketua Polis Johor, Datuk Ayob Khan Mydin Pitchay berkata jumlah 111 individu itu, terdiri daripada 36 pegawai, 71 anggota, seorang kakitangan awam dan tiga ahli keluarga.

“Memang ada pegawai di sini (IPD Iskandar Puteri) yang berinteraksi dengan seorang suspek positif COVID-19.

“Kami sudah pun mengarahkan pegawai terbabit untuk jalani kuarantin. Walaupun jumlah (kuarantin) ramai, kita sudah atur gerak pegawai Ibu Pejabat Polis Kontinjen (IPK) untuk bantu urusan pentadbiran dan operasi,” kata Datuk Ayob Khan selepas sidang media Majlis Pelancaran Modul Kesedaran Jenayah, Dadah dan Sosial (MEKAR).

Ujar Ayob Khan kesemua pegawai perlu menjalani kuarantin sehingga keputusan ujian saringan COVID-19 diperoleh. —AlHijrah Online


ZIARAH RAHMAH KESAN MASALAH KESIHATAN JEMAAH HAJI LEBIH AWAL

MAKKAH: Bagi memberikan perkhidmatan terbaik dalam aspek kesihatan, Tabung Haji (TH) mengadakan program Ziarah Rahmah iaitu lawatan dari bilik ke bilik untuk memeriksa keadaan kesihatan jemaah haji.

Penyelaras Operasi Unit Kesihatan Awam Dr Nur Fatihah Oh Abdullah berkata program itu membantu mengesan lebih awal masalah kesihatan yang dihadapi jemaah haji bagi mengelak ia menjadi bertambah serius.

Beliau berkata pihaknya juga mengambil peluang menyampaikan pendidikan kesihatan dalam memastikan jemaah haji sihat untuk berwukuf di Arafah, kemuncak kepada ibadat haji.

“Malaysia satu-satunya negara yang menjalankan program ziarah bilik ke bilik pada musim haji, bertujuan mengenal pasti jemaah haji yang mempunyai masalah kesihatan untuk dirujuk ke klinik dan pakar perubatan yang disediakan TH di Tanah Suci,” katanya kepada pemberita di sini.

Dr Nur Fatihah yang juga pakar kesihatan awam berkata setakat ini, pasukannya yang terdiri daripada 11 petugas telah mengunjungi 2,551 bilik penginapan meliputi lebih 12,000 jemaah haji yang telah tiba di Madinah dan Makkah.

Beliau berkata daripada jumlah itu, pihaknya mengenal pasti 175 jemaah haji yang mempunyai masalah kesihatan untuk dirujuk ke klinik antaranya kerana masalah pernafasan, batuk, selesema, kulit kering dan sakit lutut.

Dr Nur Fatihah berkata pihaknya menyasarkan menziarahi 100 peratus bilik penginapan jemaah haji menjelang hari wukuf.

Dalam pada itu, pensyarah Politeknik Kuching, Sarawak Marlina Abdul Manaf, 40, melahirkan rasa puas hati dengan perkhidmatan disediakan TH termasuk program Ziarah Rahmah berkenaan.

“Sejak berlepas dari Lapangan Terbang Antarabangsa Kuala Lumpur (KLIA) pada 22 Mei lepas hingga ke bilik penginapan, tahap layanan diberikan begitu baik,” katanya. — AlHijrah Online


JANGAN POLITIKKAN ISU PEMBELIAN TANAH DI KG BARU

PUTRAJAYA: Menteri Wilayah Persekutuan Khalid Abdul Samad hari ini meminta pihak pembangkang tidak mempolitikan isu pembelian tanah Kampung Baru untuk menggagalkan usaha pembangunan semula kawasan penempatan di ibu kota itu.

Beliau berkata pembangunan semula Kampung Baru adalah untuk kepentingan penduduknya juga, di mana kerajaan berharap dapat menonjolkan penempatan masyarakat Melayu yang moden, selesa dan maju pada dunia.

“Jangan main poiltik dalam soal ini. Kita ambil kira kepentingan masyarakat Melayu dan Islam, dan tak nak tinggalkan keadaan di mana satu bandar telah dibangunkan, tetapi Kampung Baru kekal dalam keadaan sebegitu,” katanya selepas majlis penyerahan watikah pelantikan 12 ahli bagi Lembaga Rayuan (Perancangan) dan Lembaga Penasihat Perancangan Wilayah Persekutuan Kuala Lumpur.

Khalid pada Sabtu lepas berkata kerajaan menawarkan kadar RM850 sekaki persegi, sebagai pulangan kepada pemilik dan pewaris bagi pembangunan semula Kampung Baru dan ia merupakan kadar tertinggi dinilai Jabatan Penilaian dan Perkhidmatan Harta (JPPH).

Khalid menyelar pembangkang yang ketika menjadi kerajaan dahulu menawarkan kadar RM300 sekaki persegi, namun kini membuat kenyataan bahawa kadar RM850 sekaki persegi terlalu rendah.

Beliau turut meminta penduduk Kampung Baru tidak mendengar hasutan pihak yang tidak mahu pembangunan semula itu berjalan.

Menurutnya, pembangunan Kampung Baru melibatkan 45,000 unit kediaman di mana 50 peratus daripadanya ditetapkan untuk pembinaan rumah mampu milik.

Sementara itu, Khalid berkata fungsi dan peranan dua entiti iaitu Lembaga Rayuan (Perancangan) dan Lembaga Penasihat Perancangan Wilayah Persekutuan dihidupkan semula, bagi menambah nilai dan mengukuhkan sistem serta tadbir urus perancangan bandar di Wilayah Persekutuan khususnya di Kuala Lumpur.

Menurutya, kedua-dua entiti itu telah wujud sebelum ini, namun ia tidak dimanfaatkan dan berperanan secara aktif dalam melengkapkan sistem dan tadbir urus perancangan, khususnya di kawasan pentadbiran Dewan Bandaraya Kuala Lumpur (DBKL).

Katanya pihak kementerian mengambil langkah proaktif menggerakkan semula dan mengemaskini fungsi dan peranan kedua-dua entiti tersebut, selaras dengan peruntukan Akta (Perancangan) Wilayah Persekutuan 1982 (Akta 267) bermula pertengahan tahun lepas, bagi mengambil kira cabaran dan isu perbandaran.

Dalam kawasan DBKL, sejumlah 59 kes rayuan telah didaftarkan, dan sesi pendengaran dan perbicaraan pertama akan berlangsung pada 1 dan 2 Okt ini di Mahkamah Kuala Lumpur, katanya.

Lembaga Rayuan (Perancangan) akan bertindak seperti ‘mahkamah perancangan’ bagi mendengar dan mempertimbangkan kes berkaitan perancangan bandar dan menjadi platform memudahkan pihak yang terkilan mengemukakan rayuan, apabila tidak berpuas hati dengan keputusan pihak berkuasa perancangan tempatan, katanya.

Lembaga Penasihat Perancangan pula, berperanan sebagai platform rasmi bagi memastikan dasar dan keutamaan yang digariskan Kementerian Wilayah Persekutuan dari segi pembangunan fizikal, alam sekitar, sosial dan ekonomi diterjemahkan dalam sistem dan proses perancangan bandar di Kuala Lumpur.

“Ia amat tepat pada masanya ketika kita sedang wartakan pelan Kuala Lumpur 2020-2040. Inilah masanya untuk kita dapatkan semua pandangan dan nasihat, khususnya daripada golongan profesional terhadap perancangan pembangunan Kuala Lumpur 2040, boleh kita perolehi dan ambil kira dalam perancangan kita,” katanya. — BERNAMA


BAPA MAUT, ANAK MELECUR KEBAKARAN RUMAH TERES

KUANTAN: Seorang lelaki maut manakala anaknya melecur dalam kebakaran sebuah rumah teres di Kampung Padang Perdana 6 di sini, yang dipercayai bermula di bahagian dapur pada 11.40 malam tadi.

Ketua Polis Daerah Kuantan ACP Wan Mohd Zahari Wan Busu berkata mangsa Mohd Asri Idris, 39, yang merupakan pesara Tentera Laut Diraja Malaysia (TLDM) ditemukan dalam keadaan melecur di dalam bilik air di dapur rumah tersebut.

“Siasatan awal dengan anak sulung mangsa memaklumkan ayahnya ada membaiki dapur gas kira-kira setengah jam sebelum kebakaran berlaku selepas ibunya mengadu berlaku kerosakan pada peralatan itu,” katanya semasa dihubungi di sini hari ini.

Wan Mohd Zahari berkata kebakaran juga menyebabkan anak mangsa Muhammad Aqid Aisy, 8, melecur di muka, tangan dan kaki kerana difahamkan dia tidur di sebuah bilik sebelum berjaya diselamatkan oleh jiran.

Isteri mangsa dan tiga lagi anak berusia antara empat dan 13 tahun tidak mengalami kecederaan.

Wan Mohd Zahari berkata mayat mangsa dibawa ke Hospital Tengku Ampuan Afzan (HTAA) di sini untuk bedah siasat dan punca kebakaran masih dalam siasatan.

Sementara itu, Penolong Pengarah (Operasi) Jabatan Bomba dan Penyelamat Malaysia (JBPM) Pahang Ismail Abdul Ghani berkata 24 pegawai dan anggota bersama tiga jentera dari Indera Mahkota dan Kuantan terlibat dalam operasi memadam kebakaran yang memusnahkan 50 peratus rumah tersebut.–AlHijrah Online


RANCANG INOVASI BAHARU AGAR PUSAT TAHFIZ TIDAK KETINGGALAN

PUTAJAYA: Jabatan Kemajuan Islam Malaysia (JAKIM) menyeru kepada semua pengurusan dan pentadbiran institusi pendidikan Islam termasuk tahfiz untuk merancang inovasi baharu dalam pelaksanaan pengajaran dan pembelajaran.

Ketua Pengarah JAKIM, Datuk Abdul Aziz Jusoh berkata usaha itu selaras dengan norma baharu masa kini.

“Penggunaan kemudahan teknologi secara optimum amatlah perlu diberi perhatian bagi memastikan pendidikan tahfiz tidak ketinggalan.

“JAKIM percaya bahawa semua pihak terjejas dan terkesan dengan pandemik ini, namun usaha perlu dilakukan bersama untuk berani keluar dari kepompong keselesaan kepada perjuangan meneruskan kehidupan norma baharu termasuklah dunia pendidikan pada hari ini,” katanya dalam kenyataan hari ini berhubung laporan media bertajuk “Institusi Tahfiz Terancam”.

Dalam pada itu katanya pandemik COVID-19 yang mula melanda negara sejak Mac 2020 sehingga kini telah memberi implikasi kepada semua pihak dan tidak terkecuali institusi pendidikan Islam termasuk pusat tahfiz.

Kerajaan persekutuan melalui JAKIM katanya sentiasa prihatin terhadap isu yang dihadapi oleh institusi-institusi pendidikan Islam ini.

“Maka peruntukan sebanyak RM21 juta bagi Bantuan Khas Impak Pandemik COVID-19 telah disedia dan diagihkan kepada institusi-institusi pendidikan Islam swasta berdaftar bagi tujuan bantuan sara hidup kepada guru dan bantuan pengurusan operasi institusi.

“Setiap guru menerima RM800 dan telah dimanfaatkan oleh 20,512 orang guru, manakala sebanyak 1,849 buah institusi pula menerima manfaat bantuan pengurusan institusi,” katanya.

Selain itu bantuan khas RM60 juta telah diagihkan kerajaan kepada 1066 buah institusi yang merangkumi 558 buah sekolah agama, 413 buah tahfiz dan 95 buah pondok bagi tujuan penyelenggaraan dan naik taraf institusi.

Tambahnya Kerajaan Negeri dan Pihak Berkuasa Agama Negeri juga telah menyediakan peruntukan dan bantuan kepada guru-guru tahfiz dan institusi tahfiz di negeri masing-masing dalam jumlah peruntukan yang besar serta institusi zakat di negeri-negeri turut menghulurkan bantuan asasi kepada guru-guru tahfiz yang terjejas.

Abdul Aziz berkata Kerajaan Pusat dan Kerajaan Negeri akan terus memberi perhatian sewajarnya kepada perkembangan pendidikan Islam termasuk tahfiz yang dikelola oleh pihak Kerajaan mahupun swasta agar usaha untuk melahirkan generasi al-Quran yang bakal mencorak masa depan negara yang cemerlang tidak terjejas. – AlHijrah Online


DERA REMAJA OKU, PENGASAS RUMAH BONDA MENGAKU TIDAK BERSALAH

KUALA LUMPUR: Pengasas Rumah Bonda mengaku tidak bersalah di Mahkamah Sesyen Kuala Lumpur hari ini, atas pertuduhan pengabaian terhadap seorang remaja perempuan sindrom down pada Jun lalu.

Pertuduhan terhadap Siti Bainun Ahd Razali, 29 tahun itu dibacakan di hadapan Hakim Izralizam Sanusi.

Mengikut pertuduhan, Siti Bainun yang dipertanggungjawabkan menjaga remaja orang kurang upaya (OKU) itu, telah mengabaikan remaja berkenaan sehingga mangsa mengalami kecederaan fizikal dan emosi.

Tertuduh didakwa melakukan perbuatan tersebut di sebuah rumah di Seksyen 10, Wangsa Maju, antara Februari hingga Jun lalu yang memperuntukkan hukuman mengikut Seksyen 31(1)(a) Akta Kanak-Kanak 2001.

Jika sabit kesalahan, tertuduh boleh didenda tidak melebihi RM50,000 atau penjara tidak melebihi 20 tahun atau kedua-duanya sekali.

Hakim Izralizam membenarkan tertuduh diikat jamin RM12,000 dengan seorang penjamin dengan beberapa syarat iaitu tertuduh tidak dibenarkan menganggu mangsa dan saksi pendakwaan.

Siti Bainun juga perlu menyerahkan pasport kepada pihak mahkamah serta perlu melaporkan diri di balai polis berhampiran setiap bulan.

Mahkamah menetapkan tarikh 4 Oktober depan sebagai sebutan semula kes.—AlHijrah Online


COVID-19: TIADA LAPORAN, KAJIAN BERASAS SAHKAN RAKYAT HILANG PEKERJAAN

KUALA LUMPUR: Tiada laporan atau kajian berasas yang mengesahkan bahawa hampir 100,000 rakyat Malaysia bakal kehilangan pekerjaan sekiranya wabak COVID-19 berterusan sehingga hujung tahun ini.

Pengerusi Institut Keselamatan dan Kesihatan Pekerjaan Kebangsaan (NIOSH) Alice Lau Kiong Yieng berkata isu itu tidak timbul memandangkan Malaysia sudah bersiapsiaga dan mempunyai keupayaan dalam mengurus dan membendung penularan jangkitan COVID-19.

“Tiada isu hilang pekerjaan. Majikan perlu ambil inisiatif menyalurkan maklumat tepat kepada pekerja mengenai COVID-19 agar pekerja tidak panik.

“Persidangan tahunan Pertubuhan Keselamatan dan Kesihatan Pekerjaan Asia Pasifik (APOSHO) turut memainkan peranan, di mana ia akan membincangkan isu-isu semasa dalam kalangan peserta,” katanya kepada pemberita selepas Majlis Pra-Pelancaran Persidangan APOSHO35 di sini hari ini.

Beliau berkata demikian sebagai mengulas beberapa laporan sebelum ini yang memetik Persekutuan Majikan Malaysia (MEF) meramalkan perkara itu sekiranya penularan COVID-19 gagal dikawal.

Senada dengan Lau, Timbalan Ketua Setiausaha (Operasi) Kementerian Sumber Manusia Maniam Arumugam menyifatkan laporan itu sekadar ramalan yang tiada statistik tepat dan meminta agar orang ramai tidak mudah panik.

“Setakat ini tiada siapa yang melaporkan kepada kami. Apa yang anda dengar bukan cerita yang benar,” katanya.

Terdahulu, Lau dalam ucapannya berkata APOSHO harus memainkan peranan penting dalam menangani COVID-19 dengan mengukuhkan dan menggunakan rangkaian serta kerjasama sedia ada bagi membantu kerajaan mereka menangani situasi baharu ini.

Antara lain, Lau mencadangkan APOSHO supaya bekerjasama dengan Pertubuhan Kesihatan Sedunia (WHO) dan Pusat Kawalan dan Pencegahan Penyakit Amerika Syarikat (CDC) dalam menyediakan maklumat terkini berkaitan perlindungan terhadap pekerja.

“Ahli APOSHO dan pakar kesihatan harus membantu membentuk garis panduan dalaman bagi membantu mencegah jangkitan baharu seperti COVID-19. Garis panduan harus merangkumi semua jenis pekerjaan juga perancangan terhadap pengaliran penyakit yang lebih serius,” katanya.

Persidangan APOSHO35 akan berlangsung di Pusat Konvensyen Kuala Lumpur dari 9 hingga 12 Ogos tahun ini.

Bertemakan Perpaduan OSH (keselamatan dan kesihatan pekerjaan) dan Kemapanan, APOSHO35 menawarkan platform kepada golongan profesional, pembuat dasar dan pegawai kerajaan untuk bertukar idea, berkongsi pengalaman dan inisiatif dalam mengukuhkan kerjasama pada peringkat kebangsaan, serantau dan dunia. — BERNAMA


NIAT PENCURI TERBANTUT SELEPAS JATUH DARI BUMBUNG

KENINGAU: Tindakan seorang penjenayah yang cuba meloloskan diri selepas memecah masuk sebuah rumah di Taman MDK 2 terbantut selepas dia terjatuh dari bumbung rumah, pada malam Selasa.

Kejadian yang berlaku kira-kira jam 9 malam itu menyaksikan lelaki berusia dalam lingkungan 30-an itu berjaya ditahan dan diserahkan kepada pihak polis.

Ketua Polis Daerah Keningau Deputi Supritenden Nor Rafidah Kasim berkata, sepasukan anggota dari Unit Kereta Peronda (MPV) dan Jabatan Siasatan Jenayah, Ibu Pejabat Polis Daerah (IPD) Keningau dikerah ke lokasi sebaik menerima laporan berkaitan kejadian itu.

“Hasil pemeriksaan fizikal terhadap suspek mendapati tidak ada kecederaan yang serius. Bagaimanapun, polis menemui barang curi milik tuan rumah yang dipecah masuknya.

“Saringan air kencing mendapati suspek positif dadah jenis methamphetamine atau syabu,” katanya.

Hasil pemeriksaan rekod lampau terhadap suspek mendapati dua rekod jenayah berkaitan dadah dan kes pecah rumah.

Suspek juga direman selama empat hari dan kes disiasat di bawah Seksyen 457 Kanun Keseksaan.—AlHijrah Online


MAYAT NURISH QHALISYA DITEMUKAN

KOTA TINGGI: Remaja perempuan berusia 13 tahun yang hilang ketika mandi bersama rakannya di pantai Tanjung Balau, Bandar Penawar di sini, ditemukan lemas pada 2.37 petang tadi.

Ketua Polis Daerah Kota Tinggi Supt. Hussin Zamora berkata mayat Nurish Qhalisya Suhailizam ditemukan pasukan penyelamat pada jarak kira-kira 50 meter dari lokasi dilaporkan lemas.

“Mayat mangsa dipercayai tersangkut di celah batuan dan untuk makluman, lokasi kejadian ini terdapat kawasan berbatu.

“Mangsa telah dicamkan oleh ahli keluarga dan kini dihantar ke Hospital Kota Tinggi (HKT) bagi proses bedah siasat dan operasi mencari serta menyelamat sudah dihentikan,” katanya kepada pemberita di sini, hari ini.

Beliau berkata siasatan awal mendapati mangsa dan lima yang lain datang ke pantai berkenaan untuk beriadah dan mandi-manda di kawasan berhampiran.

Hussin berkata kesemua remaja yang terlibat dalam insiden tersebut telah mendapat keizinan daripada ahli keluarga dan ketika kejadian, cuaca mendung dan air tenang, namun dipercayai sedang mulai surut.

Beliau berkata dalam kejadian tersebut, Nurish Qhalisya disahkan lemas, manakala dua beradik, Mohd  Asyraf Syazwan Mohd Fairuz, 7, dan Nur Azrin Syazwani, 13, dilaporkan kritikal dan kini di bawah  pemantauan di Unit Rawatan Rapi (ICU), HKT.

Sementara itu, Siti Alesya Qistina Mustafa, Siti Nur Alysya Abdullah dan Nur Zurin Hafeeza Mohd Azhari masing-masing berusia 13 tahun dilaporkan selamat.

Hussin dalam masa sama menasihatkan orang ramai yang mengunjungi kawasan rekreasi khususnya kawasan pantai, supaya berhati-hati dan menjaga keselamatan ahli keluarga agar musibah seperti ini tidak berulang. – AlHijrah Online


LENGKAP VAKSIN: AKTIVITI SUKAN, RIADAH, PERKELAHAN DAN PERKHEMAHAN DIBENARKAN

KUALA LUMPUR: Aktiviti sukan, rekreasi dan riadah tanpa sentuhan fizikal dan bukan berkumpulan dibenarkan bagi semua negeri Fasa 1 Pelan Pemulihan Negara (PPN) dan seterusnya.

Perdana Menteri Sementara, Tan Sri Muhyiddin Yassin berkata, kebenaran tersebut diberikan kepada individu lengkap divaksinasi dan aktiviti tersebut hanya boleh dilakukan di dalam daerah yang sama sahaja, mula berkuat kuasa pada Jumaat 20 Ogos.

“Aktiviti ini dibenarkan dengan mematuhi penjarakan fizikal dan dilakukan di kawasan terbuka (outdoor) termasuk separa terbuka bermula jam 6.00 pagi hingga 10.00 malam,” jelasnya.

Antara aktiviti yang dibenarkan adalah seperti jogging, senaman, taichi, berbasikal, skateboarding, memancing, ekuestrian, memanah, mendaki, tenis (single), badminton (single), golf, permotoran dan seumpamanya.

Dalam pada itu, aktiviti perkelahan dan perkhemahan turut dibenarkan dengan penyertaan anak-anak berusia 17 tahun ke bawah yang perlu mematuhi prosedur operasi standard (SOP) yang ketat.

Jelas Muhyiddin, vaksinasi individu dikira lengkap hanya selepas 14 hari suntikan dos kedua Sinovac, Pfizer atau AstraZeneca atau selepas 28 hari selesai menerima vaksin satu dos, Johnson & Johnson dan CanSino.–AlHijrah Online


LARANGAN GUNA SURAT MITI UNTUK RENTAS NEGERI BERMULA 18 HINGGA 21 JULAI

KUALA LUMPUR: Polis Diraja Malaysia (PDRM) telah mengeluarkan arahan kepada semua anggota di sekatan jalan raya (SJR) untuk tidak menerima dokumen Kementerian Perdagangan Antarabangsa dan Industri (MITI) bagi tujuan pergerakan rentas negeri bermula 18 hingga 21 Julai 2021.

Ketua Polis Negara, Datuk Seri Acryl Sani Abdullah Sani berkata arahan itu bagi mengelakkan salah guna surat tersebut untuk merentas negeri bagi menyambut Hari Raya Aidiladha.

“PDRM telah mengesan peningkatan bilangan kenderaan di lebuh raya untuk tempoh dua hari kebelakangan ini.

“Jesteru itu bagi mengelakkan pihak-pihak tidak bertanggungjawab daripada menyalahgunakan surat kebenaran MITI sebagai kelulusan merentas negeri untuk sambutan Hari Raya Aidiladha, semua SJR sempadan negeri telah diarah agar meningkatkan penguatkuasaan,” katanya dalam kenyataan pada Sabtu.

Acryl Sani menjelaskan, larangan itu tidak terpakai untuk urusan kecemasan dengan kebenaran polis serta urusan kesihatan termasuk vaksinasi.

Tegasnya, mana-mana pihak yang didapati melanggar larangan ini akan diambil tindakan tegas tanpa kompromi.

Masyarakat katanya dinasihat untuk bersama memainkan peranan dalam melandaikan lengkuk jangkitan wabak COVID-19. — AlHijrah Online


PEMANDU MAUT RENTUNG, KERETA DILANGGAR LORI JATUH LERENG BUKIT

JELEBU: Seorang pemandu kereta maut sementara seorang lagi parah dalam nahas dua kenderaan terjatuh ke lereng bukit di Bukit Tangga, berhampiran Taman Eko-Rimba Jeram Toi di sini pagi tadi.

Jurucakap Jabatan Bomba dan Penyelamat Malaysia (JBPM) Negeri Sembilan berkata, pihaknya menerima panggilan berhubung kejadian kira-kira jam 9.26 pagi melibatkan sebuah kereta jenis Proton Persona dan sebuah lori.

Berdasarkan maklumat awal, lori yang dalam perjalanan dari Seremban menghala ke Jelebu itu telah hilang kawalan lalu terbabas semasa menuruni bukit berhampiran Jeram Toi.

Katanya, lori berkenaan telah melanggar kereta tersebut hingga menyebabkan kedua-dua kenderaan itu jatuh ke lereng bukit dengan ketinggian kira-kira enam meter.

“Akibat pelanggaran tersebut, kereta tersebut telah terbakar 100 peratus. Pemandu lori mengalami kecederaan parah di bahagian kepala dan telah dibawa ke Hospital Jelebu.

“Pemandu kereta meninggal dunia di dalam kenderaan yang terbakar dan pihak bomba telah mengeluarkan mayat mangsa kira-kira pukul 12.04 tengah hari tadi,” katanya.

Sementara itu, Pemangku Ketua Polis Daerah Jelebu ASP Goh Kay Lun berkata, identiti mangsa kemalangan yang rentung itu sedang dikenal pasti.

“Pihak polis akan menyemak nombor casis kenderaan yang terbakar tersebut bagi tujuan mengenal pasti pemilik kenderaan untuk tindakan selanjutnya,” katanya.

Goh memaklumkan mayat mangsa telah dihantar ke Hospital Jelebu bagi proses bedah siasat.—AlHijrah Online


PASANGAN SUAMI ISTERI DITAHAN TERLIBAT PENIPUAN TEMPAHAN RUMAH INAP

KUALA TERENGGANU: Polis Terengganu menahan sepasang suami isteri yang disyaki terlibat dalam kes penipuan tempahan rumah inap yang dilaporkan berlaku di negeri ini, baru-baru ini.

Ketua Jabatan Siasatan Jenayah Komersial Terengganu Supt M. Zambri Mahmud berkata pasangan suami isteri yang berumur 27 dan 26 tahun itu ditangkap hasil serbuan di sebuah rumah di Dungun, semalam.

“Dalam serbuan tersebut, turut dirampas masing-masing satu unit kad ATM, telefon bimbit, SD Microkad dan simkad,” katanya dalam kenyataan hari ini.

Katanya kedua-dua suspek warga tempatan itu ditahan reman empat hari sehingga Ahad setelah mendapat kebenaran Mahkamah Majistret Kuala Terengganu.

Dilaporkan baru-baru ini, hasrat beberapa pelancong untuk bercuti ke Terengganu terbantut selepas mendapati lokasi rumah inap yang ditempah mereka sebenarnya tidak wujud.

Mangsa dilaporkan cuba menghubungi ‘pemilik’ rumah inap itu namun gagal dan penduduk yang tinggal berdekatan lokasi berkenaan memaklumkan bahawa rumah inap tersebut tidak wujud.

M. Zambri berkata, setakat ini pihaknya menerima satu laporan daripada seorang mangsa yang menerima pesanan ringkas daripada satu nombor telefon bimbit yang mengaku sebagai pemilik rumah inap di Jalan Pasir Panjang, di sini.

Katanya pada hari yang sama juga mangsa telah membuat pembayaran secara dalam talian sebanyak RM221.50 ke satu akaun dan telah pergi ke ‘rumah inap’ berkenaan namun mendapati ia sebenarnya tidak wujud.–AlHijrah Online